Ҳомиладорлик ва туғиш таътилини вақтинча меҳнатга лаёқатсизлик варақасига асосан буйруқ билан расмийлаштиринг (АВ томонидан 8.05.2002 йилда 1136-сон билан рўйхатдан ўтказилган Низомнинг 40-б.). Меҳнат шартномаси бўйича, шу жумладан ўриндошлик асосида ишлайдиган барча аёллар бундай таътил олиш ҳуқуқига эгадир.\nВарақа амбулатория поликлиникаси томонидан ҳомиладорликнинг 30-ҳафтасида 126 календарь кунга (туққунга қадар 70 кун ва туққанидан кейин 56 кун) берилади. Туғиш қийин кечган ёки икки ва ундан ортиқ бола туғилган ҳолларда – туғруқ муассасаси томонидан туғруқдан кейинги давр яна 14 кунга узайтирилади (56 + 14 = 70 кун) ва вақтинча меҳнатга лаёқатсизлик варақасининг давоми сифатида варақа берилади. Шу тариқа, мазкур ҳолатда ҳомиладорлик ва туғиш таътили давомийлиги 140 кунни (туққунга қадар 70 кун ва туққанидан кейин 70 кун) ташкил этади. Меҳнатга лаёқатсизлик давом этиши учун берилган варақага асосан таътил узайтирилиши тўғрисидаги буйруқни расмийлаштиринг.\nҲомиладорлик ва туғиш таътили жамланган ҳолда ҳисоблаб чиқилиб, туғишга қадар амалда бундай таътилнинг неча кунидан фойдаланилганидан қатъи назар ходимага тўлиқ берилади (МК 233-м.).\nВАЗИЯТ. Ходима белгиланган муддатдан аввал туққан бўлса, ҳомиладорлик ва туғиш таътили неча кун давом этади\nХодима 1 февралдан 6 июнгача 126 календарь кун (туққунга қадар 70 кун ва туққанидан кейин 56 кун) давом этадиган ҳомиладорлик ва туғиш таътилини олди. Туғруқ белгиланган давридан олдин, таътилга чиққанидан кейин 20 кун ўтгач бошланган. Фойдаланилмай қолган 50 кун туққанидан кейин бериладиган таътил кунларига қўшилади (50 + 56). Шу тариқа, ходима томонидан туққунига қадар фойдаланилган кунлар сонидан қатъи назар, унинг ҳомиладорлик ва туғиш таътили 6 июнда тугайди.\nТаътил муддатига календарь бўйича барча кунларни, шу жумладан дам олиш ва байрам кунларини ҳам киритинг.\nХодиманинг ташкилотингиздаги стажидан қатъи назар таътилни расмийлаштиринг. Тайинланадиган нафақа миқдори ишланган вақтга боғлиқ бўлади. Шахслар:\n● ишга кирганидан бошлаб 12 ойгача бўлган муддатда ишлаган бўлса – ўртача ойлик иш ҳақининг 75%и;\n● ишга кирганидан бошлаб 12 ойдан ортиқ вақт ўтган бўлса – ўртача ойлик иш ҳақининг 100%и миқдорида тўланади (27.12.2016 йилдаги ПҚ-2699-сон қарорнинг 23-б.).\nҲомиладорлик ва туғиш бўйича нафақани барча ташкилотлар, муассасалар ва корхоналар, шу жумладан хусусий ташкилотлар ҳам тўлаши шарт. Ушбу қоидага риоя қилмаслик айбдор мансабдор шахсларнинг жавобгарликка тортилишига сабаб бўлиши мумкин. Улар декрет таътили беришни рад қилганликлари учун ҳам жавобгарликка тортилиши мумкин (МЖТКнинг 49, 49-3-м.).\nҲомиладорлик ва туғиш таътилини пуллик компенсация билан алмаштирманг, бунга йўл қўйилмайди (МК 149-м., 151-м. 3-қ.).\nХодима ҳомиладорлик ва туғиш таътилида бўлган даврда унинг иш жойини (лавозимини) сақлаб туринг. Унинг ўрнига бошқа ходимни ишга олишда у билан аввалги ходиманинг таътили тугайдиган муддатгача муддатли меҳнат шартномасини тузинг. Таътил ходиманинг меҳнат стажига, шу жумладан мутахассислиги бўйича стажга, шунингдек кейинги меҳнат таътилларини олиш ҳуқуқини берувчи стажга қўшилади (МК 142-м.).\nХодимингиз янги туғилган болаларни бевосита туғруқхонадан фарзандликка олган ёки болаларга васий қилиб белгиланган бўлса, бола фарзандликка олинган (васийлик белгиланган) кундан бошлаб, бола туғилган кундан эътиборан 56 календарь кун таътил берилади. Икки ёки ундан ортиқ бола асраб олинган (васийлик белгиланган) тақдирда эса бола туғилган кундан эътиборан 70 календарь кун ўтгунга қадар бўлган даврда таътил берилади (МК 235-м.). Буйруқ чиқариш учун асос бола асраб олинганлиги (васийлик белгиланганлиги) тўғрисидаги ҳужжат ҳисобланади.\nМИСОЛ. Фарзандликка олувчи учун таътил\nБола 31 майда туғилган, 12 июнда фарзандликка олинган (васийлик белгиланган). Фарзандликка олувчига 12 июндан (фарзандликка олинган кундан) бошлаб 25 июлгача (бола туғилгандан бошлаб 56 календарь кун ўтгунига қадар) таътил берилади. Мазкур ҳолатда ходим учун таътилнинг умумий давомийлиги 44 кунни ташкил қилади.\nҲомиладорлик ва туғиш таътилида бўлган аёлларни МКнинг 100-моддасига асосан иш берувчининг ташаббуси билан ишдан бўшатилишига йўл қўйилмайди, корхонанинг бутунлай тугатилиш ҳоллари бундан мустасно (МК 237-м. 1-қ.).\nБундай ходима билан меҳнат шартномаси қуйидаги ҳолатларда бекор қилиниши мумкин:\n● томонларнинг келишувига биноан (МК 97-м. 1-қ. 1-б.);\n● ходимнинг ташаббуси билан унинг берган аризасига асосан (МК 99-м.);\n● муддатли меҳнат шартномасининг амал қилиш муддати тугаган бўлса (МК 105-м.).\nКорхона тугатилганлиги муносабати билан ҳомиладорлик ва туғиш таътилида бўлган ходима билан тузилган меҳнат шартномасини бекор қиладиган бўлсангиз, уни кейинчалик ишга жойлаштириш учун туман аҳолини ижтимоий ҳимоя қилиш марказига ушбу ходима ҳақидаги маълумотларни юборинг. Бундай тоифадаги ходимларни МКнинг 105-моддасига мувофиқ меҳнат шартномасининг муддати тугаганлиги сабабли ишдан бўшатишда иш берувчининг зиммасига уларни ишга жойлаштириш мажбурияти юкланади. Дарвоқе ушбу даврда уларнинг иш ҳақи сақланиб қолади, бироқ бу муҳлат муддатли меҳнат шартномаси тугаган кундан бошлаб 3 ойдан ошмаслиги керак (МК 237-м. 1, 2-қ.).\nВАЗИЯТ. Меҳнат мажбуриятларини вақтинча бажараётган ходимага нафақа тўланадиган ҳомиладорлик ва туғиш таътили бериладими\nТашкилотда асосий ходима болани парваришлаш таътилида бўлган даврида бошқа аёл ишга олинди. У 1,5 йил ишлагач, ҳомиладорлик ва туғиш таътилини расмийлаштириш учун вақтинча меҳнатга лаёқатсизлик варақасини тақдим этди. Мазкур ҳолатда асосий ходим ҳали ишга қайтмаган бўлса, унга нафақа тўланадиган таътил бериш мумкинми?\n● Ҳа, меҳнат шартномасининг муддатидан қатъи назар таътил тўлиқ берилиши лозим. Расмийлаштириш ишларини ишда бўлмаган ходиманинг ишга қайтадиган вақтига қолдирманг. Вақтинча меҳнатга лаёқатсизлик варақасида кўрсатилган муддатга таътил беринг (МК 233-м.).\nШартнома муддати тугаганидан кейин меҳнат муносабатларини МКнинг 237-моддаси 2-қисмида белгиланган қоидаларига риоя қилган ҳолда МКнинг 105-моддасига мувофиқ бекор қилиш мумкин.\nБолани парваришлаш таътили қандай расмийлаштирилади\nҲомиладорлик ва туғиш таътили тугаганидан кейин ходиманинг хоҳишига кўра, унга боласи 2 ёшга тўлгунга қадар болани парваришлаш учун таътил берилади (МК 234-м.). Буни ходиманинг аризасига ва боланинг туғилганлик тўғрисидаги гувоҳномасига асосан буйруқ билан расмийлаштиринг. Аризанинг белгиланган шакли мавжуд эмас, уни ихтиёрий тузиш мумкин.\nҲомиладорлик ва туғиш таътили тугаганидан кейинги иш кунидан кечиктирмай ходимадан аризани олинг.\nМИСОЛ. Ходима болани парваришлаш таътилига ариза ёзмаган бўлса, ҳомиладорлик ва туғиш таътилининг муддати қандай бўлади\nВақтинча меҳнатга лаёқатсизлик варақаси бўйича декрет таътили муддати 10 июнда тугайди. Ходима болани парваришлаш таътилига ариза бермаган тақдирда 11 июндан ишга чиқиши шарт.\nТашкилотингиз нобюджет ташкилоти бўлса, 2021 йилда ходимага ҳар ойда 434 000 сўм миқдорида болани парваришлаш бўйича нафақа тўлашингиз лозим (30.12.2020 йилдаги ПҚ-4938-сон қарорга 1-илова).\nБюджет ташкилотлари томонидан болани парваришлаш бўйича нафақа тўланмайди. Уни олиш учун ходима прописка жойи бўйича фуқароларнинг ўзини ўзи бошқариш органига мурожаат қилиши лозим (Низомнинг 2-б., ВМнинг 15.02.2013 йилдаги 44-сон қарорига 1-илова).\nБола 2 ёшга тўлганда ходиманинг аризасига кўра бола 3 ёшга тўлгунга қадар нафақа тўланмаган ҳолда қўшимча таътил берилиши лозим. Бунинг учун буйруқни расмийлаштиринг. Аёл ходима қўшимча таътилдан фойдаланишни хоҳламаса бу унинг ҳуқуқи. Мазкур ҳолатда у болани 2 ёшга тўлгунга қадар парваришлаш таътили тугаган кундан кейин кундан бошлаб ишга чиқиши лозим.\nСанаб ўтилган таътиллардан нафақат боланинг онаси, балки уни парваришлайдиган бошқа шахслар - боланинг отаси, бувиси, буваси ёки бошқа қариндошлари ҳам фойдаланишлари мумкин. Бунда битта болага нисбатан таътил битта шахсга расмийлаштирилади. Шунингдек янги туғилган болани фарзандликка олган (васийлик белгиланган) ходимлар ҳам болани парваришлаш таътилини олишга ҳақлидир (МК 235-м.). Мазкур ҳолатда таътилни расмийлаштириш учун ариза ва боланинг туғилганлик тўғрисидаги гувоҳномасидан ташқари ходимадан туман ёки шаҳар ҳокимининг тегишли қарорини тақдим этишини талаб қилинг (Низомнинг 9, 63-б., ВМнинг 22.09.2014 йилдаги 269-сон қарорига 1-илова).\nБарча ҳужжатларнинг нусхасини ходиманинг шахсий йиғмажилдига солиб қўйинг.\nХодима исталган вақтда болани парваришлаш таътилини тўхтатиши ва муддатидан олдин ишга чиқиши мумкин. Бу унинг ҳуқуқи, буни рад этиб бўлмайди. Асосий ходимнинг ўрнига ишга қабул қилинган ходим билан тузилган муддатли меҳнат шартномасини ходима ишга қайтган кундан бошлаб бекор қилинг (МК 105-м. 3-қ.).\nХодима таътилдан ишга қайтганида унга тўлиқ иш вақти белгиланса, нафақа берилиши тўхтатилади. Тўлиқ бўлмаган иш кунида ёки уйда ишланган ҳолатларда бола 2 ёшга тўлгунга қадар нафақа тўланади.\nВАЗИЯТ. Болани парваришлаш таътилидан муддатидан олдин иш қайтиш ҳақида иш берувчини қандай хабардор қилиш мумкин\nҲомиладорлик ва туғиш таътили тугагач ходима болани 2 ёшга тўлгунига қадар парваришлаш таътилини олган, бундан кейин болани 3 ёшгача парваришлаш бўйича қўшимча таътил олган. Бироқ қўшимча таътил тугашига 3 ой қолганда, у муддатидан олдин ишга чиқишига қарор қилган. У бу ҳақда иш берувчини қандай хабардор қилиши мумкин?\n● Ходима болани парваришлаш таътилидан муддатидан олдин ишга қайтишни мўлжал қилганда бу ҳақда ариза ёзиши ва унда ишга чиқиш кунини кўрсатиши лозим. Ушбу ариза асосий ходим ишга қайтишини расмийлаштириш ва унинг ўрнига ишлаётган ходим билан меҳнат шартномасини бекор қилиш учун асос бўлади.\nШу билан бирга иш берувчи ходимадан болани парваришлаш таътилидан муддатидан олдин ишга чиқишни талаб қилишга ҳақли бўлмайди.\nВАЗИЯТ. Болани парваришлаш таътилидан чақириб олиш мумкинми\nХодима болани 2 ёшга тўлгунга қадар парваришлаш таътилига чиққан. Ташкилот бюджетга қарашли эмас. Иш берувчига унинг ишга қайтиши зарур бўлиб қолди. Ходима унинг розилигини олмасдан ишга чақириб олиш мумкинми ёки унинг аризаси бўлиши талаб этиладими?\n● Йўқ, ходиманинг розилигисиз таътилдан чақириб олиш мумкин эмас. Муддатидан олдин ишга чиқиши учун унинг аризаси бўлиши керак.\nХодима болани парваришлаш таътилидан муддат тугаганидан кейин ишга чиқадиган бўлса буйруқ расмийлаштирилмайди. У одатий режим бўйича меҳнат мажбуриятларини бажаришга киришади. Таътил муддатидан олдин тўхтатиладиган бўлса, унинг ишга чиқиш санаси кўрсатилган ҳолда ишга тушмоқчи эканлиги тўғрисидаги аризасига асосан буйруқ чиқарилади.\nХодима болани парваришлаш таътилида бўлган даврда унинг иш жойини (лавозимини) сақлаб туринг ва таътил тугагач иш ўрнини унга топширинг. Таътил тугаганидан кейин ходима ишга чиққанида иш билан таъминланмаса, бу иш берувчининг айби билан бекор туриб қолиш ҳисобланади ва бу давр учун ўртача ойлик миқдорида ҳақ тўланади (МК 159-м. 1-қ.).\nВАЗИЯТ. Болани парваришлаш таътилидан муддатидан олдин ишга чиқишни рад этиш мумкинми\nБолани 3 ёшга тўлгунга қадар парваришлаш таътилида бўлган ходима кадрлар бўлимига қўнғироқ қилиб муддатидан олдин ишга чиқмоқчи эканлигини маълум қилган. Унга рад жавобини беришди, сабаби унинг ўрнига бошқа ходимни ишга олишган ва у ходиманинг таътили тугагунига қадар ишлар экан. Шу тўғрими?\n● Йўқ, нотўғри. Болани 3 ёшгача парваришлаш таътили ходиманинг хоҳишига кўра тақдим этилади. Ходима бу таътилни тўлиқ ёки қисман рад этганда иш берувчи уни аввалги иш жойи бўйича иш билан таъминлаши лозим. Шу боисдан бошқа ходим билан тузилган муддатли меҳнат шартномасининг тугаш муддати аниқ сана билан белгиланмайди, балки унда «асосий ходима таътилдан қайтгунига қадар» деб кўрсатилади. Ходиманинг ўрнига ишга қабул қилинган ходим билан тузилган меҳнат шартномаси асосий ходим муддатидан олдин ишга қайтган кундан бошлаб бекор қилинади (МК 105-м. 3-қ., 234-м.).\nХодима болани парваришлаш таътилида бўлганда унинг лавозимини қисқартириш мумкин эмас. Қонунда белгиланган қоидаларга кўра қисқартириш жараёнини фақат у ишга қайтганидан кейин амалга ошириш мумкин.\nБолани парваришлаш таътиллари меҳнат стажига лекин ҳаммасини жамлаганда кўпи билан 3 йил, шу жумладан мутахассислиги бўйича иш стажига ҳам қўшилади (МК 234-м. 5-қ.).\nМИСОЛ. Меҳнат стажига қўшиладиган болани парваришлаш таътили ҳисоб-китоби\nХодима биринчи фарзандини туғиб, болани 2 ёшгача парваришлаш таътилидан фойдаланди. Таътилдан кейин ишга чиқиб маълум муддат ишлагач иккинчи фарзандини туғди ва яна болани парваришлаш таътилини, шу жумладан иш ҳақи сақланмайдиган қўшимча таътилни расмийлаштирди. Умуман олганда, иккала боласига 5 йил давомийликдаги болани парваришлаш таътилидан фойдаланди. Бундан фақат 3 йили ходиманинг меҳнат стажига қўшилади.\nБолани парваришлаш таътилларининг вақти, башарти жамоа шартномасида, корхонанинг бошқа локал ҳужжатида ёхуд меҳнат шартномасида ўзгача ҳол назарда тутилмаган бўлса, кейинги ҳақ тўланадиган йиллик таътил олиш ҳуқуқини берадиган иш стажига қўшилмайди (МК 234-м. 6-қ.).\nБолани парваришлаш таътилида бўлган ходима билан тузилган меҳнат шартномасини иш берувчининг ташаббуси билан бекор қилинишига йўл қўйманг, бу қонунга зиддир (МК 237-м. 1-қ.). Меҳнат шартномасини қуйидаги ҳолатларда тартибда бекор қилишингиз мумкин:\n● ходимнинг ўз ташаббусига кўра (МК 99-м.);\n● муддатли меҳнат шартномасининг муддати тугаган тақдирда (МК 105-м.).\nКорхона тугатилганлиги муносабати билан болани парваришлаш таътилида бўлган ходима билан тузилган меҳнат шартномасини бекор қиладиган бўлсангиз, уни кейинчалик ишга жойлаштириш учун туман аҳолини ижтимоий ҳимоя қилиш марказига ушбу ходима ҳақидаги маълумотларни юборинг. Бундай тоифадаги ходимларни МКнинг 105-моддасига мувофиқ меҳнат шартномасининг муддати тугаганлиги сабабли ишдан бўшатишда иш берувчининг зиммасига уларни ишга жойлаштириш мажбурияти юкланади. Дарвоқе ушбу даврда уларнинг иш ҳақи сақланиб қолади, бироқ бу муҳлат муддатли меҳнат шартномаси тугаган кундан бошлаб 3 ойдан ошмаслиги керак (МК 237-м. 1, 2-қ.).\nХодима болани парваришлаш таътилида бўлган даврида иккинчи ва кейинги фарзандлари туғилганда унинг аризасига биноан тегишинча кичик фарзанди 2 ёки 3 ёшга тўлгунга қадар болани парваришлаш таътилини беринг.\nХодима болани парваришлаш таътилида бўлган даврида тўлиқ бўлмаган иш соатларида ишлаши мумкин. У бундай ишлашга ариза берган бўлса, унга тўлиқ бўлмаган иш куни ёки ҳафтасини белгилаш тўғрисидаги буйруқни расмийлаштиринг. Бунда ходиманинг болани 2 ёшга тўлгунга қадар парваришлаш бўйича таътил муддати тугагунига қадар нафақа олишни давом эттириш ҳуқуқи сақланиб қолади (МК 234-м. 4-қ.).\nСиз ходиманинг болани парваришлаш таътилида бўлган даврида тўлиқ бўлмаган иш соатларида ишлаш тўғрисидаги талабини қаноатлантиришингиз шарт. Унинг уйда ишлаш ҳақидаги илтимоси томонларнинг келишувига биноан ҳал этилади. Иш берувчи бунга рози бўлмаса, фақат уйда ишлаш бўйича илтимосни рад қилиши мумкин.\nБолани парваришлаш таътилини пуллик компенсация билан алмаштирманг, бу қонунга зид бўлади (МК 151-м. 3-қ.).\nХодима болани парваришлаш таътилидан муддатидан олдин ёки муддатни ўтказиб юбориб ишга қайтган ва таътилни беришни сўраб мурожаат қилган тақдирда, бола 3 ёшга тўлгунига қадар унинг илтимосини қаноатлантиринг.\nВАЗИЯТ. Болани парваришлаш таътилини қачон олиш мумкин\nХодима болани парваришлаш таътилида бўлган ва боласи 2 ёшга тўлиши билан ишга чиққан. Бундан кейин ярим йил ўтгач, у боласи 3 ёшгача тўлгунига қадар таътил беришлари сўраб ариза ёзган. Иш берувчи уни расмийлаштириши шартми?\n● Ҳа, шарт. Болани 2 ёшгача парваришлаш таътилидан ишга чиқиши ходимани боласи 3 ёшга тўлгунига қадар исталган вақтда 3 ёшгача болани парваришлаш таътилини олиш ҳуқуқидан маҳрум қилмайди (МК 234-м.).\nБолани парваришлаш таътилидан чиқиш санасини белгилашда қуйидаги қоидаларга амал қилинг:\n● таътилнинг сўнгги куни (тугайдиган кун) боланинг туғилган куни, яъни тегишли равишда у 2 ёшга ёки 3 ёшга тўлган кун ҳисобланади;\n● ходим бундан кейин келадиган иш кунидан ишга чиқиши лозим;\n● боланинг туғилган куни ишланмайдиган кунга тўғри келса, ундан кейин келадиган биринчи иш куни ишга чиқиладиган кун ҳисобланади;\n● боланинг туғилган куни ишлайдиган кунга тўғри келса, кейинги кун эса дам олиш кунига тўғри келиб қолса, ходим ундан кейин келадиган биринчи иш кунидан ишга чиқиши лозим.\nМИСОЛ. Болани парваришлаш таътилидан ишга чиқиш кунлари ҳисоб-китоби\n1. Боланинг туғилган куни – 3-сана (пайшанба). Ходим 4-санада (жумада) ишга чиқиши лозим.\n2. Боланинг туғилган куни – 4-сана (жума). Ташкилотда 5 кунлик иш ҳафтаси белгиланган. Ходим 7-санада (душанбада) ишга чиқиши лозим.\n3. Боланинг туғилган куни – 4-сана (жума). Ташкилотда 6 кунлик иш ҳафтаси белгиланган. Ходим 5-санада (шанбада) ишга чиқиши лозим.\n4. Боланинг туғилган куни – 5-сана (шанба). 7-сана байрамга (ишланмайдиган кунга) тўғри келяпти. Ходим 8-санада (сешанбада) ишга чиқиши лозим.


Толибон Россия кўмагини олаётганини илк бор тан олди » Ўзбекистон янгиликлари – Zamin.uz\nАфғонистондаги Толибон ҳаракати аъзолари ва ҳукумат амалдорлари берган маълумотга кўра, Россия махфий дастур орқали мамлакатдаги НАТО кучларига қарши ҳарбий ҳаракатларни молиялаштиради. Мазкур маълумот Британиянинг «Times» газетасида эълон қилинди.\nНашрда ёзилишича, Россия разведка хизматлари Ўзбекистон билан чегарадаги Хайратон орқали Афғонистон ичкарисига нефтни ташийдиган юкмашиналари карвонини жўнатади. “Қора олтин” эса Толибон учун ишлайдиган компанияларга топширилади. Газетага хабар берганларнинг айтишларича, ушбу юкларнинг савдоси ойига 2,5 миллион долларга баҳоланган.\nГазета хабарига кўра, Толибонларга ишлайдиган Ғазна вилоятидаги хазинабонга халқаро ҳамкорлар билан муносабатларни ривожлантиришга қаратилган ҳаракатлар доирасида Россия кўмагини ошкор қилишга рухсат берилган. Бу ўз навбатида АҚШ президенти Доналд Трампнинг 3800 нафар Америка аскарини Афғонистонга жўнатиш ва ҳукуматни молиявий қўллаш ҳажмини орттириш ҳақидаги қарорига жавоб бўлди.\nСўнгги ойларда Россия Толибонга ИШИДга нисбатан позициясини мустаҳкамлаш учун ёрдам беришни тезлатди. Бу АҚШ ва шерикларига қарши Украинадан Суриягача чўзилган Россиянинг стратегик урушининг бир қисмидир.\nГазета таҳлилига кўра, Толибоннинг Россия ёрдамини эътироф этиши олти ойдан буюн ғарб давлатлари Россияни Толибонга ёрдам беришга айбловларининг биринчи далилидир.\nТолибон ҳаракати аъзоси: “Россиядан пул олишга розилик билдирмоқчи эмасдик. Лекин бу жиҳоднинг бу босқичида зарурат ҳисобланади”, деди.\nНашрда АҚШ масъуллари Россияни Толибонларни қўллаб-қувватлашда айблаб келаётгани алоҳида таъкидланган. Бу билан газета АҚШ Давлат котиби Рех Тиллерсоннинг қуйидаги сўзига ишора қилди: “Россия Толибонни қурол-аслаҳа билан таъминлаб келмоқда. Бу халқаро меъёрлар ва Хавфсизлик Кенгашининг меъёрларини бузиш ҳисобланади”.\n03:45 Қримда Россия соғлиқни сақлаш вазирининг ўринбосари яшин уриб ўлди\n17:31 Толибон ҳаракати Дональд Трампга хат юборди\n23:04 Трамп Россия билан алоқаларнинг ёмонлашувида кимни айблайди?\n00:23 Россия Туркия ташаббускори бўлган BlackSeaFor машғулотларидаги иштирокини тўхтатди


«Asia Alliance Bank» 45 млрд. сўмлик корпоратив облигация чиқарди — Sof.uz\n29.06 14:10 116 Иқтисод\n2020 йилнинг 24 июнида «Тошкент» Республика фонд биржасида «ASIA ALLIANCE BANK» АТБнинг 45 млрд. сўмлик корпоратив облигациялари жойлаштирилиши якунланди. Бу рўйхатга олинган облигацияларнинг 90% дан ортиғини ташкил этади, деб хабар беради Капитал бозорини ривожлантириш агентлиги.\n«ASIA ALLIANCE BANK» АТБ нинг 100% акцияларига Ўзбекистон Республикаси давлат активларини бошқариш агентлиги эгалик қилади.\nАввалроқ банк япониялик инвесторларга сотиши ҳақида хабар берган эдик.\nОблигация “Тошкент” республика фонд биржаси Asia Alliance Bank\n1.06 12:52 320 Жаҳон\n3.03 17:21 187 Иқтисод\nЎзбекистонда лизинг компанияси корпоратив облигация чиқармоқда\n5.02 17:50 108 Иқтисод\nХитой банки коронавирусга қарши кураш учун рекорд даражада маблағ ажратади\n5.02 08:34 2013


15:44 09.02.2021 (Янгиланган 15:54 09.02.2021)\nРоссия Иқтисодий иттифоқ ҳудудида товар ва хизматларнинг, капитал ва ишчи кучининг эркин ҳаракатини таъминлаш учун барча саъй-ҳаракатларни амалга оширишда давом этади, деди бош вазир.\nТОШКЕНТ, 9 фев — Sputnik. ЕОИИ давлатларида яшаш, ишлаш, ўқиш ва бизнес олиб бориш учун ҳаёт қулай бўлиши керак, деди Россия бош вазири Михаил Мишустин.\nБешинчи феврал куни Олма-Отада ЕОИИ ҳукумат раҳбарлари кенгаши бўлиб ўтган эди. Унда 2020 йил декабрида ЕОИИ кузатувчи мақомини олган Ўзбекистон бош вазири Абдулла Арипов ҳам иштирок этган эди.\n“Евроосиё итифоқи фаол ривожланмоқда, бунга мураккаб эпидемиологик вазият ҳам, ўзгариб бораётган ташқи конюктура ҳам халал бера олмайди”, - деди Мишустин сешанба куни вазир ўринбосарлари билан бўлиб ўтган мажлисда.\nБош вазир айтишига қараганда, Россия Иқтисодий иттифоқ ҳудудида товар ва хизматлар, капитал ва ишчи кучининг эркин ҳаракатини таъминлаш учун барча саъй-ҳаракатларни амалга оширишда давом этади.\n“Бизнинг давлатларимизда яшаш, ўқиш ва бизнес юритиш қулай бўлиши керак”, - деди Россия бош вазири.\nУнинг сўзларига кўра, ушбу масалаларни ҳал қилиш Евроосиё иқтисодий иттифоқининг ҳукуматалараро кенгашида муҳҳокама қилинади. Кенаш мажлиси баҳорда бўлиб ўтиши керак.\nЭслатиб ўтамиз, бугунги кунда бе давлат ЕОИИ аъзоси бўлган: Россия, Арманистон, Беларус, Қозоғистон ва Қирғизистон. Узбекистан, Куба ва Молдова – кузатувчи мақомида.


Тожикистон элчиси: Ўзбекистон билан муносабатларни мустаҳкамлашга алоҳида аҳамият қаратмоқдамиз\n17:46 / 27.08.2015\nТожикистоннинг Ўзбекистондаги элчиси Музаффар Ҳусейнов “Туркистон-пресс” ахборот агентлигига берган интервьюсида икки давлат ўртасидаги алоқаларни янада ривожлантириш ва мустаҳкамлашга алоҳида эътибор қаратилаётганини таъкидлаб ўтди.\n“Биродар Ўзбекистон билан дўстона муносабатларни мустаҳкамлашга биз биринчи даражали аҳамият берамиз, - деди дипломатик миссия раҳбари. – Тожикистон ва Ўзбекистон кўп жиҳатдан ўзаро боғланган. Бу, биринчи навбатда, халқларимизнинг кўп асрлик тарихий, маданий-маънавий яқинлиги, манфаатлар умумийлиги ва мамлакатларимиз тақдирларининг узвий боғлиқлигидир. Ишончим комилки, бу қадриятлар бундан кейин ҳам ўзаро алоқаларимизнинг асосини ташкил этади”.\nҲусейновнинг таъкидлашича, икки давлат алоқалари улкан салоҳиятга эга бўлиб, ундан фойдаланиш ҳар икки мамлакатнинг манфаатларига жавоб беради.\nБундан ташқари, у туризм соҳасидаги алоқаларга алоҳида урғу берди: “Буюк Ипак йўлини тиклашга қаратилган умумий ҳаракатларимиз ва мамлакатларимизда бу соҳага ажратилаётган эътибор диққатга сазовордир. Ипак йўлининг ўзига хос маданий мероси туризмни ривождантиришга улкан имкониятлар яратмоқда. Бизда туризмдан мамлакатларимиз фаровонлиги ва келажак авлодларнинг манфаатлари йўли фойдаланиш учун барча имкониятлар мавжуд”.\n“Ҳар йилнинг эрта кузида Ўзбекистон ва Тожикистон халқлари катта кўтаринкилик билан давлат мустақиллиги кунини нишонлайди. Бугун бу халқларимизнинг тарихидаги муҳим саналардир. У кенг миқёсда, тантанали руҳда тинчлик, бирлик ва келажакка ишонч кайфиятида нишонланади”, - хулоса қилди Ҳусейнов. У Ўзбекистон халқини яқинлашиб келаётган Мустақиллик куни билан табриклар экан, тез кунларда – 9 сентябрь куни Тожикистон ҳам ўз мустақиллик кунини нишонлашини эслатиб ўтди.


Супер зарбага эга боксчимиз тажрибали рақибни ер тишлатди - XABAR.INFO\nСупер зарбага эга боксчимиз тажрибали рақибни ер тишлатди\nРоссиянинг Краснодар ўлкасида ташкил этилган профессионал бокс кечаси натижалари эълон қилинди. Ушбу мусобақада турли мамлакатлардан келган 16 нафар боксчи рейтинг жангларини ўтказди. Профессионал бокс кечасида уч нафар ўзбекистонлик чарм қўлқоп устаси рингга кўтарилди.\nУмуман олганда, кўплаб мухлису мутахассислар эътибори 19 ёшли профессионал боксчимиз Улуғбек Қаюмбоевга қаратилмоқда. Профессионал жангларда ўтган йилнинг ёзидан буён иштирок этаётган наманганлик чарм қўлқоп устаси супер зарбага эга ва барча рақибларини нокаут билан енгмоқда. Ўтган йили Россияда ўтказилган тўртта жангда мезбонлардан Денис Азарченков, Роман Зимон, Александр Салтиков ва тожикистонлик Худойдод Ёқубийни мағлубиятга учратган ҳамюртимиз бу гал анча жиддий рақибга тўқнаш келди.\nБу сафарги рақиб Александр Фёдоров профессионал рингда 23 та жанг ўтказиб, шулардан 22 тасида зафар қучган ва 12 марта рақибларини нокаутга йўллаган эди. Олти раундлик рейтинг жанги ўзбек боксчисининг устунлигида бошланди. Учинчи раундга келиб, Улуғбекнинг кучли томонлари яққол кўринди. У рақибини кучли зарба билан рингга қулатди ва Александр Фёдоров беллашувни давом эттиролмайдиган бўлди.\nҚаюмбоев кетма-кет бешинчи нокаутини қайд этди ва муҳим рейтинг очколарини қўлга киритди. Улуғбек Қаюмбоев ўз вазн тоифасида мамлакатимиз боксчилари орасида кучли бешликка киради. Миллий рейтингда у Абдурасул Исмоилов, Равшанбек Умрзоқов, Элнур Абдураимов ва Муроджон Ёқубовдан кейин жойлашган. Дунё рейтингида бу вазн етакчилигини Теофимо Лопес эгаллаб турибди.\nТаъкидлаш жоизки, Александр Фёдоров аввалги жангини ҳам ўзбек боксчига қарши ўтказганди. 3 апрель куни Мирзамуҳаммад Ҳикматалиевга қарши рингга чиққан россиялик жангчи иккинчи раунднинг ўзидаёқ мағлубиятини тан олган эди. Ҳикматалиев шу тариқа профессионал рингдаги ғалабалари сонини саккизтага етказди.\nКраснодардаги профессионал бокс кечасида яна бир истеъдодли ҳамюртимиз навбатдаги рейтинг жангида қатнашди. Икки йилдан бери профрингдаги тўқнашувларда иштирок этиб келаётган Элдор Абдуқодиров шу кунгача тўртта ғалаба ва битта мағлубият қайд этганди.\nЭлдор олтинчи учрашувини мезбонлар вакили Тимур Кайсинга қарши ўтказди. Олти раундлик рейтинг жанги охиригача давом этмади. Икки раунд ўзбек боксчиси билан тенгма-тенг курашган Тимур учинчи раундда кучли зарбаларга дош беролмади ва техник нокаут билан беллашувни тарк этди.\n23 ёшли Абдуқодиров бешинчи ғалабаси ва учинчи нокаутини расмийлаштириб қўйди. Бу боксчи вазнида Ўзбекистон рейтингида Бектемир Мелиқўзиев етакчилик қилмоқда. Шунингдек, Элдордан юқорида яна уч боксчи – Шерзод Ҳусанов, Азизбек Абдуғофуров ва Шерали Мамажонов бормоқда. Бу вазнда жаҳон рейтинги шоҳсупаси Сауль Альваресга тегишли.\nКраснодардаги профессионал бокс кечасида қатнашган учинчи вакилимиз Нурбек Баҳриддинов мухлисларни хушнуд этолмади. 24 ёшли боксчимиз россиялик Кирилл Бахтин билан бўлган тўрт раундлик жангнинг ўртасида техник нокаут билан имкониятни бой берди.Бу Нурбек учун фаолиятидаги иккинчи нокаут бўлди.\nОЛДИНГИ СAХИФAДўппи кийган Шавкат Мирзиёев (фото)\nКЕЙИНГИ СAХИФAСадир Жапаров қирғиз-тожик можароcи юзасидан баёнот берди


Қодиржон Ботиров Қирғизистон конституциясига ўзгартиш киритилишига қарши\nҚирғизистонда сиртдан судланган собиқ депутат Қодиржон Ботиров мамлакат конституциясига ўзгартиш киритишга қарши чиқди. Қирғизистон Ташқи ишлар вазирлиги матбуот хизматига кўра, Ботиров бу мулоҳазасини билдириш учун ЕХҲТнинг Демократик институтлар ва инсон ҳуқуқлари бюроси минбаридан фойдаланган.\nБотиров 2010 йили ўзининг мамлакатдан чиқиб кетиши ва бунга мансабдор шахсларнинг алоқадорлиги юзасидан янги жиноят иши очилиши бўйича қирғиз расмийларининг хатти-ҳаракатидан ҳам норозилик изҳор қилган.\nҚирғиз дипломатларига кўра, 20 сентябрь куни Варшавада бўлиб ўтган ЕХҲТ кенгашида Қирғизистон расмий делегацияси бу борада ўз хавотирини изҳор қилган. Қирғизистон томони Қодиржон Ботиров сиртдан судлангани ва қидирувга берилганини урғулаган.\nҚирғизистондаги Ўзбек миллий-маданий маркази лидерларида бири Қодиржон Ботиров миллий низо қўзғаганлик, айирмачилик чақириқлари билан чиққанлик ва оммавий тартибсизликлар уюштирганлик айблови билан сиртдан умрбод қамоқ жазоси ҳукм этилганди.\nЖорий йилнинг 27 июль куни Қирғизистон социал-демократлар партияси, “Республика - Ата-Журт”, “Қирғизистон”, “Ўнугуу - Прогресс” ва “Бир бўл” партиялари мамлакат президенти таклифига кўра Конституцияга ўзгартиш киритиш тўғрисидаги қонун лойиҳасини маъқуллашган ва уни жамоатчилик муҳокамасига олиб чиқишганди. Конституцияга ўзгартиш киритиш таклифига “Ата Мекен”, мухолифатчи кучлар, Муваққат ҳукуматнинг собиқ аъзолари ва фуқаролик жамияти фаоллари қарши чиқмоқдалар.


Матубот анжумани | "NAVBAHOR" FUTBOL JAMOASINING RASMIY WEB SAHIFASI\nЎйиндан кейин матбуот анжумани бўлиб ўтди. Унда ҳар икки жамоа бош мураббийлари иштирок этишди.\nМустафа Байрамов: «Футболчиларимиз ёмон ўйин кўрсатишмади. Фикримча ҳакам бугунги ўйинни бузди. Айнан уларнинг чиқарган қарорлари ўйинга таъсир кўрсатди. Аслини олганда жамоаларга имкон беришлари керак эди. Тўғри барча айбни ҳам ҳакамларга тўнкаб бўлмайди. Жамоамиз бугун ҳам ғалабани кўзлаганди. Бироқ, бу сафар омадимиз чопмади. Олмалиқда ҳам катта куч сарфлаганимиз ҳам ўз сўзини айтди. Умуман олганда “Бунёдкор” кучли рақиб. Шундай бўлсада, тошкентликларга муносиб қаршилик кўрсатишга ҳаракат қилдик. Билишимча, “Бунёдкор” бу йил Ўзбекистон чемпиони бўлса керак».\nМиржалол Қосимов: «Учрашув давомида тўлиқ устунликка эришганлигимиз боис ҳақли равишда ғалаба қозондик. Шу сабабли натижадан ҳам ўйиндан ҳам тўлиқ қониқиш ҳосил қилдим. Тўғри айрим камчиликлар ҳам кузатилди. Лекин, бу каби ҳолат футболда кузатилиб туради. Ҳар икки бўлимда ҳам ташаббусга эришиб, “Навбаҳор”га имкон бермадик. Баҳс бошида мезбонларни хавфли ҳужумини инобатга олмаганда, улар дарвозамизга хавф сола билишмади».


Россияда ўзбек автомобиллари савдоси йил бошидан буён 55 фоизга қисқарди\n24 январ 2021, Тошкент вақти: 14:52\n2015 йилнинг январидан июль ойигача Россияда GM Uzbekistan қўшма корхонаси томонидан ишлаб чиқарилган 12 минг 29 дона автомобил сотилган. Бу эса ўтган йилнинг шу даврига солиштирганда 55,2 фоизга камдир. Бу ҳақда Европа бизнес ассоциациясининг Автомобилсозлар қўмитаси маълумот тарқатди.\nҚўмита маълумотларига кўра, 2015 йил июлида GM Uzbekistan Россия бозорида 1672 дона автомобил сотган, бу эса ўтган йилги кўрсаткичга қараганда 41 фоизга камдир.\nАйни пайтда Россия бозорида ўзбек автомашиналари улуши 2015 йил бошидан буён 1,3 фоизни ташкил қилгани айтилмоқда. Ваҳоланки, 2014 йилнинг шу даврида GM Uzbekistan ишлаб чиқарган автоуловлар бу бозорнинг 1,9 фоизини эгаллаганди.\nҚайд этилишича, жорий йилнинг етти ойида Ўзбекистонда ишлаб чиқарилган автомобилларнинг бирортаси энг кўп сотиладиган автомашиналар йигирма бешлигига ҳам киролмаган.


G20: Туркия глобал иқтисодий машваратга мезбонлик қилди | www.ziyouz.uz\nБош саҳифа ЯнгиликларG20: Туркия глобал иқтисодий машваратга мезбонлик қилди\n15-16 ноябрь кунлари Туркиянинг Анталия провинцияси Белек шаҳрида йилнинг энг муҳим иқтисодий машварати – “Катта йигирмалик” (G20) саммити бўлиб ўтди. Сайёрамизнинг қудратли мамлакатлари раҳбарлари иштирокидаги анжуманда жаҳон иқтисодиёти аҳволи, иқлим ўзгаришлари каби масалалар муҳокама этилди. “Катта йигирмалик”нинг айни пайтдаги раиси ва мезбон Туркиянинг таклифига биноан, саммит дастурига терроризмга қарши кураш ва қочоқлар масаласи ҳам киритилди.\n“Катта йигирмалик” саммити Парижда жорий йил 13 ноябрь куни рўй берган қўпорувчилик ҳаракатлари қурбонлари хотирасига ҳурмат юзасидан сукут сақлаш билан бошланди. Саммит раиси, Туркия президети Ражаб Тойиб Эрдўған Франция давлати ва халқига ушбу фожиа муносабати билан ҳамдардлик билдирди.\nТуркия етакчиси “Катта йигирмалик” иқтисодий масалалар қатори сиёсий ва ижтимоий барқарорлик муаммоларига ҳам эътибор қаратиши лозимлигини таъкидлади.\n“Терроризм барчамизга, бизнинг осуда ҳаётимизга ва барқарорлигимизга таҳдид солмоқда. Туркия саммит иштирокчилари хавфсизлик борасида бундан-да фаол ҳамкорлик қилмоғи лозим деб ҳисоблайди”, – деди Ражаб Тойиб Эрдўған.\nТуркия раҳбари террор тегирмонига сув қуяётган қашшоқлик, ишсизлик каби иллатларга қарши курашиш муҳимлигини ҳам қайд этди.\nТомонлар терроризмга қарши иқтисодий жабҳада фаол курашиш, хусусан, ахборот алмашинувини кучайтириш, қўпорувчи гуруҳларнинг молиявий манбаларига барҳам бериш, чегара назорати ва авиация хавфсизлигини кучайтиришга келишиб олишди.\n“Катта йигирмалик” етакчиларига кўра, “терроризмни бирор бир дин, миллат, цивилизация ёки этник гуруҳга нисбат бериб бўлмайди”.\nСаммитда дунёнинг оғриқли муаммоси бўлиб қолаётган қочоқлар масаласини ҳам адолат нуқтаи назаридан ҳал этиш лозимлиги таъкидланди.\nБМТ Бош котиби Пан Ги Муннинг таклифига кўра, Яқин Шарқ қочоқларига ёрдам кўрсатиш бўйича амалий ҳаракат режаси тузиш лозим. Иккинчи жаҳон урушидан кейин АҚШ Ғарбий Европа давлатларига кўмак учун “Маршалл режаси”ни ишлаб чиққан эди. БМТ Бош котибининг таъкидлашича, Яқин Шарқ қочоқларига ёрдам режаси ҳам шу каби амалий аҳамият касб этмоғи шарт. БМТ етакчиси суриялик 4 миллиондан зиёд қочоқни ўз бағрига олган Туркия, Иордания, Ливан каби давлатларга миннатдорлик билдирди ва бошқа мамлакатларни ҳам амалий ҳаракатга ундади.\nСаммит иштирокчилари анъанага кўра глобал иқтисодий вазиятни ҳам муҳокама қилди. Машваратда қайд этилишича, молиявий буҳрон давом этаётган қалтис бир паллада глобал ўсишни 2018 йилга қадар 2 фоиз даражада сақлаб қолиш, ишсизликни камайтириш лозим.\n“Катта йигирмалик” етакчилари, шунингдек, Халқаро валюта жамғармасини ислоҳ этиш, овоз ва квоталарни тенг ва холис тақсимлаш масаласини ҳам кўриб чиқди. Бу борада қабул қилинган коммюникеда АҚШ Халқаро валюта жамғармаси бўйича ислоҳотларни ратификация қилишга даъват этилган.\nАнталия саммити доирасида “Катта йигирмалик” давлатларининг 2015-2016 йилларга мўлжалланган коррупцияга қарши кураш ҳаракат дастури ҳам қабул қилинди. Шунингдек, атроф-муҳит ифлосланиши ва иқлим ўзгаришлари саммит кун тартибидаги муҳим масалалардан бўлди. Музокараларда сайёрамиз экологик мусаффолиги ва иқлим барқарорлигини сақлаш ҳаёт-мамот масаласи экани таъкидланди.\n2016 йил “Катта йигирмалик”нинг раислик навбати Туркиядан Хитойга ўтади. Анталия саммити Хитой раислик даврида эътибор қаратадиган асосий йўналишлар ҳақидаги тақдимот билан якунланди.\nТуркия “Катта йигирмалик”ка раислик даврида бир ёқадан бош чиқарган ҳолда, дунё бўйича иқтисодий ўсишга эришишни асосий мақсад этиб белгилади. Шу масқадда Туркия ижтимоий ҳимояга муҳтож қатламлар, хотин-қизлар ва ёшларнинг меҳнат бозорига интеграциясини таъминлаш, дунё миқёсида нотенгликни камайтириш бўйича стратегия ишлаб чиқди ва шу асосда амалий чора-тадбирлар кўрди. Туркия раислигида 2014 йил 1 декабрдан ҳозирга қадар 70 дан ошиқ учрашув, шу жумладан, давлат раҳбарлари ва вазирлар даражасидаги анжуманлар ўтказилди.\n“Катта йигирмалик” (G20) – Аргентина, Австралия, Бразилия, Буюк Британия, Германия, Ҳиндистон, Индонезия, Италия, Канада, Хитой, Мексика, Россия, Саудия Арабистони, АҚШ, Туркия, Франция, ЖАР, Жанубий Корея, Япония ва Европа Иттифоқи каби дунёнинг қудратли мамлакат ва бирлашмаларидан ташкил топган иқтисодий-молиявий клуб. Дунё ялпи ички маҳсулотининг 85 фоизи, халқаро савдонинг 75 фоизи “Катта йигирмалик” ҳиссасига тўғри келади.\n← Аввалги Аввалги Юнус Ўғуз: “Мақсадим – туркийларнинг дунё тамаддунидаги ўрнини кўрсатиш”\nКейинги → Кейинги: Толибжон Низомов. Вақтни бўшлиққа жойлаш санъати


Иш ташлаш ёки маҳсулотга буюртманинг бекор қилиниши каби вақтинчалик муаммоларга дуч келган фирмалар мисолида биз ушбу сабабларни ҳисобга олиш оддийлигини кўрсатиб берамиз. Бунинг учун биз жорий даромадлардан вақтинчалик муаммолар билан боғлиқ бўлган қисмини чиқариб ташлаймиз. Салбий фойда иқтисодиётдаги вазиятнинг ёмонлашишидан келиб чиқаётган “циклик фирмалар” билан боғлиқ ҳолларда, шунингдек, даромадларига товар бозорларидаги циклик ўзгаришлар таъсир қилиши мумкин бўлган “товар фирмалар” билан боғлиқ ҳолларда эса биз баҳолаш жараёнида меъёрлаштирилган фойдадан туридан фойдаланишда давом этамиз.\nУзоқ муддатли муаммоларга (эскирган ускуналар, малакасиз ишчи кучи, ўтган даврларда оз сармоя киритилганлиги) эга фирмаларга таалуқли ҳолларда эса баҳолаш жараёни мураккаблашади, чунки биз ширкат ўз муаммоларини ҳал қилишга қодирми ва реструктуризацияни мустақил амалга ошира оладими деган эҳтимолни ҳисобга олган ҳолда иш кўришимизга тўғри келади. Ва ниҳоят, биз ҳаддан ташқари катта маблағларни қарзга олганлиги туфайли салбий фойдага эга бўлган фирмалар билан боғлиқ ҳолларни кўриб чиқамиз ва бундай қийин аҳволга тушишдан қандай сақланиш мумкинлигини муҳокама қиламиз.\nСалбий фойда: оқибат ва сабаблар\nСалбий ёки ўта оз фойдага эга бўлган ширкатга баҳо бериш, ижобий фойдага эга бўлган фирмага баҳо беришдан кўра қийинлигини юқорида айтиб ўтган эдик. Ушбу бўлимда биз аввалига бундай фирмаларнинг таҳлилчиларга муаммолар туғдириш сабабларини кўриб чиқамиз, сўнгра эса, салбий фойдаларнинг пайдо бўлиш сабабларини ўрганамиз.\nСалбий ёки ўта оз фойданинг оқибатлари\nПул йўқотаётган фирмалар амалда уларни баҳолашга ҳаракат қилаётган таҳлилчилар учун бир неча муаммолар туғдирадилар. Ушбу муаммоларнинг ҳеч бири ўта жиддий характерга эга бўлмасада, ўлчаш нуқтаи-назаридан муҳим.\nБаҳолашни амамлга ошириш чоғида фойданинг ўсиш суръатларига баҳо бериш ёки улардан фойдаланиш мумкин эмас. Биринчи ва энг ойдин муаммо шундаки, биз келажакдаги фойдани тахмин қилиш учун даромадларнинг кутилаётган ўсиш суръатларига баҳо бера олмаймиз ва бундай баҳоларни жорий вазиятларга қўллай ҳам олмаймиз. Жорий фойда салбий бўлган ҳолда ўсиш суръатларидан фойдаланиш уни янада салбийлаштиради. Натижада ҳатто ўсиш суръатларига баҳо бериш ҳам тарихий ўсиш, таҳлилчи тахмини ёки фундаментал маълумотлардан фойдаланилаётганидан қатьи назар, баҳсли амалиётга айланади. Жорий фойда салбий бўлган ҳолда тарихий ўсишга баҳо бериш қийин ва ҳатто тегишли кўрсаткичларга баҳо берилган ҳолда ҳам улар аҳамият касб этмайди. Нега бундайлигини кўриш учун келинг фирманинг ўтган йилдаги жорий фойдаси 200 млн. доллардан жорий йилда 100 млн. доларга тушиб қолди, деб тасаввур қилайлик. Тарихий ўсишнинг анъанавий тенгламаси қуйидаги натижани беради: Фойданинг ўсиш суръатлари = жорий йил фойдаси / ўтган йил фойдаси – 1 = (-100 / - 200) 1 = 50%.\nАгар фирма фойда билан боғлиқ вазиятни кейинги даврда яхшиласа, олинган натижадан маъно чиқмаслиги кундай равшан. Фойда ўсишини баҳолашнинг муқобил ёндашуви фойданинг ўсиш тахминларини тахминий баҳоларидан, айниқса, биринчи беш йиллик давомида, фойдаланишдан иборат. Активни тадқиқ қилган барча таҳлилчилар томонидан келишилган ҳолда амалга оширилган ушбу ўсиш суръатларининг баҳоси кўпчилик америка компаниялари учун давлат маълумоти сифатида очиқ ҳисобланади ва кўпинча баҳолаш ишларида кутилаётган ўсиш суръатлари сифатида фойдаланилади. Лекин жорий муддатда салбий фойдага эга фирмалар учун ушбу ўсиш суръатларининг баҳоси очиқ ёки аҳамиятли бўлмайди. Фойда ўсишини баҳолашга учинчи ёндашув фундаментал маълумотлардан фойдаланишдан иборат. Ҳатто ушбу ёндашувни ҳам салбий фойдага эга бўлган фирмаларга нисбатан ишлатиб бўлмайди.\nГап шундаки, сармоялар олиб келадиган даромадлилик (ўз капитали ёки капитал даромадлилиги) ва қайта сармоя қилиш коэффициенти (ёки тақсимланмаган фойда коэффициенти) каби бошланғич фундаментал маълумотлар одатда кўп ҳолларда жорий фойда асосида ҳисоблаб чиқилади. Бундай фойда салбий бўлган ҳолда, ушбу ҳар икки ўзгарувчи кутилаётган ўсиш истиқболларини баҳолаш нуқтаи – назаридан аҳамиятсиз бўлиб қолади.\nСолиқларни ҳисоблаш эса янада мураккаб жараёнга айланиб бормоқда. Солиқларни баҳолашга стандарт ёндашув операцион даромадга энг юқори солиқ ставкасини ушбу даромаднинг солиқлардан кейинги кўрсаткичини олиш учун қўллашдан иборат: Солиқлар тўлангандан кейинги операцион даромад = солиқлар тўлангунга қадар операцион даромад (1 – солиқ ставкаси).\nУшбу ҳисоб-китоблар баробарида фойда жорий муддатда солиқ мажбуриятлари яратиши кўзда тутилади. Одатда иш шу шаклда бўлсада, пулларини йўқотаётган фирмалар ушбу йўқотишларни бўлажак муддатлардаги фойдаларга қўллаган ҳолда кейинга суришлари мумкин. Шундай қилиб, салбий фойдага эга бўлган фирмаларга баҳо бераётган таҳлилчилар ушбу ширкатларнинг тоза операцион зарарларини кузатиб боришлари ва уларни ушбу маъулмотлардан бўлажак муддатлардаги даромадларни солиқлардан ҳимоя қилиш мақсадларида эсдан чиқармасликлари лозим.\nКорхона ишлашда давом этаётганлиги ҳақидаги тахминни қўллаб бўлмаслиги мумкин. Салбий фойдага эга бўлган фирмаларни баҳолаш билан боғлиқ сўнгги муаммо қуйидагидан иборат: бундай ширкатлар фойдаси салбийлигича қолишда давом этса, банкротликка учраши ҳеч гап эмас. Бундан ташқари, фирма ҳаётининг чексизлиги ҳақидаги тахминларни ҳам ушбу ўринда қўллаб бўлмаслиги мумкин.\nУшбу муаммолар унча кўзга ташланмайди, аммо фойда кўрсаткичи ўта паст бўлган фирмаларда бундай муаммолар мавжуд; яъни фирманинг жорий фойдаси ушбу фирма томонидан тарихан ишлаб топилаётган фойдага қараганда анча паст бўлиши мумкин. Бундай фирмалар учун тарихай ўсиш ва фундаментал ўзгарувчанларни аниқлаш мумкин бўлсада, олинган натижалар кўп эҳтимоли билан кам аҳамиятсиз бўлиб чиқиши мумкин, чунки жорий фойда камайтирилган. Тарихий фойда ўсиши кўрсаткичлари салбий бўлиб чиқади, фундаментал ўзгарувчилар эса кутилаётган ўсишнинг жуда паст кўрсаткичларини беради.\nСалбий фойданинг сабаблари\nФирмалар нега салбий ёки ўта паст фойдага эга бўлишининг бир неча сабаблари мавжуд. Уларнинг бири яққол характерга эга бўлиб, бошқаси - узоқ муддатли характер касб этади. Аммо шундай сабаблар ҳам борки, улар фирманинг маълум ҳаёи циклида эканлиги билан боғлиқ.\nВақтинчалик Муаммолар. Баъзи ширкатлар учун салбий фойда баъзида ушбу фирмада пайдо бўладиган, баъзан эса бутун тармоққа таъмир қилувчи, баъзан эса, умумий иқтисодий пасайиш натижасижа юзага келадиган вақтинчалик муаммолар билан боғлиқ.\nМаълум фирмаларга тааллуқли бўлган салбий фойданинг сабаблари иш ташлаш, қимматбаҳо маҳсулот буюртмасининг бекор қилиниши ёки бошқа бир ширкат билан катта суд тортишувлари бўлиши мумкин. Бундай ҳодисалар шубҳасиз фойдани туширсада, уларнинг таъсири, кўринадики, бир марталик бўлиб, бўлажак фойдага таъсир қилмайди.\nТармоққа алоқадор салбдий фойданинг сабаблари ишлаб чиқарувчи фирма товари баҳосининг туширилиши бўлиши мумкин.\nМасалан, целлюлоза-қоғоз фабрикалари амалиётидаги оғриқ жой одатда қоғоз нархи юқори бўлган цикллардан (бу фойда олишга олиб келади) ўтиш ҳисобланади. Бунинг орқасидан эса, худди шу қоғоз баҳосининг тушиши (бу зарар келтиради) кузатилади. Баъзи ҳолларда салбий фойда зарур хом-ашё етказиб беришдаги узилишлар ёки нархларнинг кескин ошиши оқибатида содир бўлиши мумкин.\nМасалан, нефт баҳосининг ўсиши барча авиакомпаниялар ишига салбий таъсир қилади. “Циклли” фирмаларга келсак, рецессия уларнинг тушуми ва фойдасига таъсир қилади.\nШу сабабли автомобил ишлаб чиқарувчи компаниялар “ёмон иқтисодий фазалар” давомида паст ёки салбий даромад кўришларига ҳайрон қолмаса ҳам бўлади. Бизнинг нуқтаи назаримизга кўра, муаммо йўқолиб бориши баробарида фойданинг ўсиши узоқ истиқболда эмас, балки яқин орада бошланади. Шундай қилиб, “циклли фирманинг” даромади иқтисодиёт жонланиш фазасига кирганидан бошлабоқ “меъёрига” келишига умид боғлаяпмиз. Худди шунингдек, биз авиакомпания фойдасининг ҳам нефт нархларининг илгариги ҳолатига тушгандан бошлаб яна ўз ўрнига қайтишини кутаяпмиз .\nУзоқ муддатли муаммолар. Баъзида салбий фойда фирманинг чуқур ва узоқ муддатли муаммоларини акс эттиради. Уларнинг баъзилари ўтган вақтларда қилинган нотўғри стратегиқ қарорлар оқибатида пайдо бўлади, бошқалари эса, операцион самарасизликни акс эттиради, учинчилари молиявий характерга эга бўлиб, ширкатнинг жорий пул тушумларидан анча юқори бўлган қарздорликлар натижасида юзага келади.\nФирма фойдаси чиқарилаётган маҳсулот ассортименти соҳасида ёки маркетинг сиёсатидаги нотўғри стратегик танлов туфайли ҳам салбий бўлиши мумкин ва бу ҳалокатли оқибатларга олиб келиши ҳам мумкин. Бундай фирма молиявий барқарорликка осон эриша олмайди ва сезиларли даражадаги реструктуризацияни, кўпинча эса, ҳатто янги бошқарув жамоасини ҳам талаб қилади.\nФирма самарасиз операцион жараёнлар, масалан эскирган машина ва ускуналар ёки ишчилар малакасининг пастлиги натижасида ҳам салбий фойдага эга бўлиши мумкин.\nСалбий фойда бошқарувчиларнинг илгариги самарасиз қарорлари ва улар билан боғлиқ тўхтовсиз чиқимлар билан боғланган бўлиши ҳам мумкин. Масалан, қўшиб олишга ҳаддан зиёд кўп пул сарфлаган фирмалар бунинг оқибатида бир неча йил салбий фойда олишлари мумкин.\nБаъзи ҳолларда операцион жараёнлари меъёрида бўлган фирма ўз операцияларини ҳаддан ташқари катта қарз ҳажми ҳисобига молиялаштиришни маъқул кўргани сабабли салбий фойда олиши мумкин. Масалан, 1980 йилларда кредитлар ҳисобига молиялаштирилаётган қўшиб олишларда қатнашган фирмаларнинг кўпчилиги ушбу амалиёт бажарилгандан кейин бир неча йил давомида салбий фойда олишган.\nҲаётий ЦИКЛ. Баъзи ҳолларда салбий фойда бошқарув билан боғлиқ муаммолар билан эмас, балки ўз ҳаётий циклининг тегишли босқичида бўлганлиги билан изоҳланади. Бунга учта мисол келтирамиз.\nУлкан инфраструктуравий сармоялар талабқилувчи ва узоқ муддатдан кейин фойда келтиришни бошлайдиган бизнес турларида фаолият юритувчи фирмалар. Бундай ширкатлар уларнинг сармоя объектлари қурилмагунча (ускуналар эса, ўрнатилмагунига қадар) кўпинча пул йўқотадилар. Ушбу сармоялар амалга оширилгандан кейин, фирма тушумни шакллантиришга қобилиятли бўлиб, фойда эса ижобийга айланади. Йигирманчи асрнинг бошларида телефон компаниялари, 1980 йилларнинг бошларида кабель телевиденияси ширкатлари, 1990 йилларнинг аввалида уяли алоқа компаниялари худди шундай вазиятда эканликларини исботлаш мумкин.\nКичик биотехнологик ва фармацевтик фирмалар ҳам кўпинча патентлар олиш мумкин бўлган фойдали дорилар олиш учун тадқиқотларга миллионлаб доллар сарфлайдилар.Кейин эса улар Озиқ-овқат маҳсулотлари, медикаментлар ва косметик воситаларни назорат илиш бошқармаси (Food and Drug Administration — FDA) улар томонидан яратилган дориларни маъқуллашини йиллаб кутадилар. Айни пайтнинг ўзида улар тадқиқотлар ўтказишни тўхтатмасдан, йирик зарарлар кўришда давом этадилар.\nУчинчи гуруҳ ёш бошловчи ширкатларни ўз ичига олади. Кўпинча бундай компаниялар қизиқарли ва катта фойда келтириш салоҳиятига эга бўлган ғояларга эга бўладилар. Лекин бундай ширкатлар ҳам ғояларини тижорат маҳсулотларига айлантирмагунларича пул йўқотишда давом этадилар. 1990 йилларнинг охирига қадар бундай ширкатлар камдан-кам ҳолларда очиқ савдо қилинувчи компаниялар мақомини олар ва ўз эҳтиёжларини қондириш учун венчур сармоядорларга таянар эдилар. 1997-2000 йиллардаги янги юқори технологик компаниялар оммавийлашувининг ҳайрон қоларли жиҳати шундаки, улар венчур молиялаштиришни инкор қилган ҳолда тўғридан-тўғри фонд бозорларига мурожаат қилдилар.


Тошкентда «Ҳизб ут-Таҳрир» аъзолари сифатида гумонланган шахслар қўлга олинди — ИИВ – Газета.uz\nИчки ишлар вазирлиги Тошкент шаҳрида «Ҳизб ут-Таҳрир» террористик ташкилоти аъзолари сифатида гумон қилинган шахслар қўлга олинганини маълум қилди. Ушбу шахслар муқаддам мазкур ташкилот сафида содир этган жинояти учун жазо муддатини ўтаб чиққан шахслар ҳисобланадилар. Ҳозирда тергов-суриштирув тадбирлари давом эттирилмоқда.\nLotinchada 15 сентябрь 2021, 20:27 Жамият\n15 сентябрь куни ҳуқуқни муҳофаза қилувчи идоралар томонидан Тошкент шаҳрининг Олмазор туманида яшовчи 10 нафар «Хизб ут-Таҳрир» диний экстремистик ташкилоти аъзолари сифатида гумон қилинган шахсларнинг жиноий фаолиятига чек қўйишга қаратилган тезкор тадбирлар ўтказилди. Бу ҳақда ИИВ ахборот хизмати хабар берди.\nМаълум қилинишича, мазкур шахсларнинг яшаш манзиллари ва уяли алоқа воситаларида «Хизб ут-Таҳрир» ДЭТга тегишли бўлган адабиётлар ва материаллар мавжудлиги аниқланиб, процессуал тартибда расмийлаштириб, олиб қўйилган.\nАввалроқ, «Газета.uz» Тошкент шаҳри ва Тошкент вилоятида қидирувдаги икки аёл билан мулоқотда бўлиб, уларнинг кўрсатмалари бўйича «Ҳизб-ут Таҳрир» экстремистик ташкилоти ғояларини тарғиб қилишда гумонланаётган 29 нафар аёл қўлга олингани ҳақида ёзган эди.


O‘zLiDeP талабалар учун маҳорат дарси ўтказди | O'zLiDeP\nO‘zLiDeP талабалар учун маҳорат дарси ўтказди\nO‘zLiDeP Cамарқанд вилоят Кенгаши Самарқанд ветеринария медицина институти талабалари учун маҳорат дарси ўтказди.\nТадбирда партия вилоят Кенгаши ходимлари, тадбиркорлар, “Ёшлар келажагимиз” жамғармаси вилоят бўлими вакиллари ҳамда талаба-ёшлар иштирок этди.\nҚайд этилганидек, “Ҳар бир оила – тадбиркор”, “Yoshlar – kelajagimiz” давлат дастурларида белгиланган вазифалар партиямиз дастури мақсад ва вазифалари билан ҳамоҳангдир. Шу боис, партия ушбу дастурлар ижросини таъминлаш орқали вилоятда тадбиркорлар сафини кенгайтиришдан манфаатдор.\n–Юртимизда тадбиркорлар учун барча имкониятлар яратилган, – дейди “Истиқлол шўъласи” фермер хўжалиги раиси Бахтиёр Одилов. – Энди бу имкониятлардан оқилона фойдаланиб, ҳалолликни касб қилсангиз ва ишлаб чиқарган маҳсулотингиздан халқ барака топса, сиз бошлаган ишнинг келажаги порлоқ бўлади.\nУчрашувда сўз олган “Yoshlar – kelajagimiz” жамғармаси Самарқанд туман бўлими раҳбари Улуғбек Абдуллаев мазкур жамғарманинг фаолияти, ёшларнинг тадбиркорлик фаолиятини молиялаштириш тўғрисида йиғилганларга тушунчалар берди.\n–Шундай маҳорат дарсларини ташкиллаштирган O‘zLiDePга ўз миннатдорлигимни билдираман, – дейди институт талабаси Нилуфар Азамова. –Мен келажакда пайпоқ ишлаб чиқаришни йўлга қўймоқчиман. Лекин тадбиркорлик борасида тажрибам йўқ. Бундай маҳорат дарслари мен ва тенгқурларим учун тажриба мактабини ўтайди.\nTashanov Yazdon O'zLiDeP Kattaqo'rg'on tuman Kengashi raisining birinchi o'rinbosari,apparat rahbari 2018-09-15 11:31:56\nЎтказилаётган маҳорат дарслари ўқувчи ва талабаларда катта қизиқиш уйғотмоқда.Бу дарслар келажакда албатта ўзининг самарасини беради.\nХолмурод Сориев, Халқ депутатлари Нуробод туман Кенгашидаги O'zLiDeP депутатлик гуруҳи раҳбари2018-09-14 20:19:35\nМамлакатимизда тадбиркорларнинг асосий қатламларидан бири -қишлоқ хўжалиги билан банд бўлган соҳа вакилларидир. Шу нуқтаи назардан қараганда, айнан бўлажак қишлоқ хўжалиги ходимлари бўлган ёшлар билан бу каби "Маҳорат дарс"ларининг ташкил этилиши ёшлар ўртасида нафақат партиямизнинг нуфузини оширади, балки уларда тадбиркорлик кўникмаларининг янада кучайишига сабаб бўлиши шубҳасиздир.\nХоразмда минтақавий ёшлар анжумани ўтказилди


Paradise Food ресторани мазали ва фойдали таомларни уйгача етказиб беради – Газета.uz\nParadise Food ресторани мазали ва фойдали таомларни уйгача етказиб беради\nParadise Food ресторани мазали бургер, сендвич, хот-дог, стейк, салат ва иссиқ газакларни мижозларининг уйигача етказиб беради. Ресторан очилиши муносабати билан, июль ойининг охирига қадар акция асосида ҳар бир буюртмага бепул коктейллар берилади.\n6 июл 2020, 09:00 Жамият Реклама\nТошкентда Paradise Food ресторани очилди ва уйгача етказиб бериш хизматини йўлга қўйди. Бу ерда малакали бош ошпазлар томонидан тайёрланган мазали ва фойдали таомлар ҳар бир дастурхонга мунтазир.\nДўстлар ёки оила аъзолари билан ёқимли оқшом кутилаётган бўлса, Paradise Food ресторанида ноодатий мазали бургер, сендвич, хот-дог, стейк, салат ва иссиқ газакларни тайёрлайди.\nМижозлар ўз яқинларини хурсанд қилиш учун плита олдида соатлаб туриш шарт эмас. Ресторанда бундай ҳолатлар учун жуда мазали таомнома ва Тошкент шаҳри бўйлаб таомларни тезкор етказиб бериш хизмати мавжуд.\nМуассаса очилиши муносабати билан, Paradise Food июль ойининг охирига қадар ўз обуначиларига бепул коктейллар бериш акциясини ўтказмоқда.\n«Вақт борида акциядан фойдаланишга шошилинг», — дейилади хабарда.\nТошкент шаҳрида жаннатнамо таомларга қулай нархларда буюртма бериш учун Paradise Food га (71) 200−20−10 телефон рақами бўйича қўнғироқ қилиш ёки қулай Telegram ботидан фойдаланиш мумкин: @Paradisefooduz_bot\n08.08 Кун давомида 690 та коронавирус ҳолати қайд этилди, 793 бемор соғайди\n07.08 Сенаторлар Россиядаги меҳнат мигрантларини ҳимоя қилиш тўғрисида ҳукуматга сўров юборди\n07.08 Сенат «Таълим тўғрисида"ги қонуннинг янги таҳририни маъқуллади\nCOVID-19 беморлари тиббий хизматлар сифати ҳақида шикоят қилишлари мумкин\nКоронавирусга чалинган абитуриентлар тест синовларига қўйилмайди\nТест синовлари 2 сентябрдан бошланади\nОлмазор туманида аёл киши симёғочдан ўзини ташламоқчи бўлди\nЭлёр Ғаниев транспорт вазири лавозимидан озод этилди


Адолатпарварлик ғояси барча даврлар учун энг муҳим мезон / ADOLAT ижтимоий-сиесий газетаси\nЎзбекистон “Адолат” социал-демократик партиясининг республикамизда ўз ўрни, мавқеига эга бўлиб, халқимиз орасида нуфузи ортиб боришида унинг ҳудудий ва бошланғич партия ташкилотлари етакчилари, фаоллари, аъзолари ҳам муҳим роль ўйнамоқда. Уларнинг изчил фаолияти натижасида партия сафи кенгайиб, БПТлар сони кўпаймоқда. Жойларда партия Дастурлари асосида кўплаб ишлар амалга оширилмоқда. Газетхонларни партия фаоллари фаолияти, жойларда юз бераётган ўзгаришлар билан яқиндан таништириш мақсадида янги — “Адолат”: кеча, бугун, эртага рукнини ташкил этдик. Ушбу рукн остида партиянинг ҳудудий ташкилотлари етакчилари, фаоллари билан суҳбатлар бериб боришни ният қилдик. Илк суҳбатдошимиз Фарғона шаҳар партия кенгаши раиси Шаҳноза Аҳмедова бўлди.\n— “Адолат” социал-демократик партиясининг бугунги кундаги тараққиёт омиллари нималарда намоён бўлмоқда? Унинг ташкил этилган даврдагига нисбатан ўсиш, юксалиш даражалари нималарда кўзга ташланади?\n— Бу йил партиямиз ташкил этилганига 21 йил тўлди. Албатта, бу партиянинг ўзини намоён қилиши учун, мамлакатимиз ҳаётида ўз ўрнини топиши учун оз муддат эмас. Шу давр ичида партиямиз фаолияти, мақсад-вазифалари, амалга оширган ишлари билан нафақат халқимизга танилди, балки аҳолининг, турли соҳа вакилларининг ҳурмат-эътиборига ҳам сазовор бўлди. Шунингдек, бу даврда партия аъзолари сони бир неча бараварга ошди, у ғоявий жиҳатдан етакчи кучга айланди, ташкилий қурилиши мустаҳкамланди. Халқ депутатлари маҳаллий Кенгашларида партия депутатлик гуруҳлари кўпайди. Булар, табиийки, осонлик билан амалга ошадиган ишлар эмас.\n— Партиянинг ҳудудий ва қуйи ташкилотлари фаолияти қандай кечмоқда? БПТлар фаоллигини оширишда яна қандай ишлар қилиш зарур?\n— Фарғона шаҳар партия кенгашида иш бошлаганимда бу ерда партиямизнинг битта бошланғич ташкилоти бўлиб, бу ташкилот аъзолари “Фарғона дон маҳсулотлари” ишлаб чиқариш корхонасининг 160 нафар ишчисидан иборат эди. Бугунги кунга келиб эса кенгаш таркибида 1070 дан ошиқ партия аъзоларини бирлаштирган 29 та бошланғич партия ташкилоти фаолият олиб бормоқда. Фарғона шаҳар партия кенгашининг ўтган йиллар давомида бундай даражага эришиши осон кечмади. Бунда партия етакчилари, фаоллари, аъзоларининг хизматлари катта бўлди. Бу борада ишимизни аҳоли ва ташкилотлар ичига “юриш”дан, яъни одамларнинг, оилаларнинг муаммоларини ечишга кўмаклашиш, корхоналар ишчиларини маънавий қўллаб-қувватлаш, шаҳар ижтимоий ҳаётини яхшилашга ёрдам бериш, ёшларнинг амалий фаолиятига кўмаклашишдан бошладик.\nКейинги икки-уч йил ичида партия фаолларимиз, депутатларимиз билан биргаликда юзлаб ҳамшаҳарларимизни иш билан таъминлашга кўмаклашдик. Кам таъминланган оилалар фарзандларининг шартнома асосида ўқиши, хорижий тилларни ўрганиши учун амалий ёрдамлар кўрсатилди. Маҳаллаларда ташкил этилган фольклор ансамблларининг оёққа туриб олишлари учун моддий ёрдам берилишига эришдик. Фарғона шаҳрида, Фарғона политехника институтида, ҳарбий-техника йўналишидаги академик лицейда, вилоят ички ишлар бошқармасида, маҳаллаларда “Кўкрак саратони касаллигининг олдини олиш” бўйича бепул тиббий кўриклар, давра суҳбатлари, соғломлаштириш мусобақалари ташкил этдик. Ҳар йили баҳорда “Оила халқаро куни” муносабати билан “Оилада соғлом турмуш тарзини яратиш — комил инсонни шакллантиришнинг муҳим омили” мавзусида марафонлар ўтказдик.\nПартиямизни ҳозиргидан ҳам кўра катта кучга айлантириш учун вилоят, туман, шаҳар ва айниқса, бошланғич партия ташкилотлари фаолиятини кучайтириш зарур. Бунинг учун, аввало, тарғибот-ташвиқот ишларига алоҳида эътибор бериш керак. Шунингдек, БПТлар раҳбарларининг малакасини ошириш, улар тажрибали, бошқаларни орқасидан эргаштира оладиган, партия сафига янги аъзоларни жалб қиладиган лаёқатли етакчилар бўлиши айни муддаодир.\n— Маълумки, Олий Мажлис Қонунчилик палатасидаги “Демократик кучлар блоки”га нисбатан “Адолат” СДП фракцияси ўзини мухолиф деб эълон қилди. Сизнингча, бу мухолифлик нималарда намоён бўлмоқда ва у мамлакатимиз тараққиётида қандай роль ўйнайди?\n— Бугунги кунда республикамизда фаолият юритаётган сиёсий партияларнинг мақсади битта — бу ҳам бўлса мамлакатимизнинг иқтисодий, ижтимоий-сиёсий, маданий-маърифий тараққиётига, давлатимизнинг демократик тамойиллар асосида ривожланишига, халқимизнинг бахтли келажагини яратишга ҳисса қўшишдан иборат. Албатта, бу улуғ мақсадга етишиш учун хилма-хил йўллар танланади. Олий Мажлиснинг Қонунчилик палатасидаги партиямиз фракциясининг “Демократик кучлар блоки”га нисбатан мухолифлиги асосида ана шу умум мақсадга етишиш йўлидаги фикрлар, ғоялар, нуқтаи назарлар, маслаклар хилма-хиллиги ва рақобати мавжуд.\nКелинг, бу борада фикримизга бироз ойдинлик киритайлик. Айтайлик, бугунги бозор иқтисодиёти шароитида хусусий тадбиркорликни, кичик бизнес субъектларини, фермер хўжаликларини ривожлантириш жараёнига барча партиялар фаолиятларида эътибор қаратганлар. Лекин давлат ва хусусий бизнес ҳамкорлигини ривожлантиришнинг амалий механизмини яратишда партиямиз фракциясининг қарашлари “Демократик кучлар блоки” вакилларининг қарашларидан фарқ қилади. Бу фарқ иш берувчилар ва ходимлар ўртасида ижтимоий шерикчиликни мустаҳкамлаш, мулкчилик шаклидан қатъи назар корхоналарда ишчиларнинг меҳнат шароитларини яхшилаш, бизнес тузилмаларининг ижтимоий масъулиятини янада ошириш ва бу йўналишда қонунчилик базасини такомиллаштириш каби йўналишларда намоён бўлади. Ёки партиямизнинг интеллектуал мулк объектларини ҳимоя қилишни таъминлаш соҳасида давлат назоратини кучайтириш, корхоналарга уларнинг социал ва ижтимоий жиҳатдан фойдали эканлигидан келиб чиқиб, солиқ имтиёзларини бериш борасидаги амалий таклифлари бошқа партияларнинг таклифларидан фарқланади. Бундай хилма-хил қарашлар соғлом рақобат, албатта, ижтимоий-иқтисодий тараққиёт учун хизмат қилади.\n— “Адолат” СДП Ўзбекистон келажаги инновацион иқтисодиётда, деб ҳисоблайди. Илмий-маърифий соҳаларни юксалтиришда, тадбиркорликни кучайтириш ва илғор технологияларни ҳаётга татбиқ қилишда, ишлаб чиқаришни инновацион технологиялар билан қуроллантиришда партия қандай роль ўйнамоқда?\n— Партиямиз Ўзбекистоннинг келажаги инновацион иқтисодиётда, деган нуқтаи назарга амал қилиб фаолият юритмоқда. Бунда бир неча йўналиш — яъни, давлат бюджети, корхона ва ташкилотларнинг молиявий қўйилмалари, ҳомийлик ва хайрия маблағлари ҳисобидан инновация жамғармасини тузиш, инновация ва инновацион инфратузилмаларнинг ягона ваколатли органини таъсис этиш, иқтисодиёт соҳасида хусусий бизнес иштирокида унча катта бўлмаган ва қисқа муддатда ўзини оқлайдиган инновацион лойиҳаларни жорий этиш кабилар асос қилиб олинган. Ана шулар асосида партиямиз томонидан республика миқёсида “Инновацион фаолият — тараққиёт гарови”, “Талабанинг кичик инновацион корхонаси” каби кўрик-танловлар эълон қилинди. Бу кўрик-танловларда ёшларимиз фаол иштирок этмоқдалар. Жумладан, Тошкент ахборот технологиялари университетининг Фарғона филиали ихтирочи талабаларининг, “Ёш адолатчилар” қаноти вакилларининг амалга ошираётган ишлари алоҳида эътиборга молик.\n— Келгусида мамлакатимиз тараққиётида партия фаолиятидаги қайси йўналишлар устувор бўлади, деб ўйлайсиз?\n— Партиямизнинг Сайловолди дастурида “адолатчи”ларнинг мамлакатимиз ҳаёти, тараққиётининг барча жабҳаларида фаол иштирок этиш йўллари белгилаб берилган. Шу асосда партия кўплаб йўналишларда фаолият олиб бормоқда. Албатта, республикамиз иқтисодий ва ижтимоий ҳаётида аксарият йўналишлар маълум бир муддат ичида тўла ечимини топадиган ёки жамият фаолиятида йиллар ўтгач аҳамиятини йўқотадиган масалалар эмас. Бу соҳалардаги муаммолар барча даврларда, ҳар қандай жамиятда инсонлар диққатини ўзига жалб қилиб туради. Айтайлик, партиямиз эътибор қаратган ёшлар таълим-тарбияси борасидаги масала қайси даврда ўз аҳамиятини йўқотади? Ёки оналар ва болалар соғлиғи муаммоси қайси даврнинг кун тартибидан тушиб қолади? Ёхуд партиямиз ўртага ташлаётган экология муаммолари, атроф-муҳитни мусаффо сақлаш ғояси қайси жамиятда эътибордан четда қолиши мумкин? Шундай экан, партиямизнинг бу йўналишлардаги фаолияти келгусида ҳам устувор бўлиб қолиши аниқ.\nШу ўринда яна бир фикрни алоҳида таъкидлаб ўтмоқчи эдим. Соҳибқирон Амир Темур бобомиз бундан салкам 650 йил илгари бутун мамлакатининг, давлатининг бош ғояси қилиб “Куч — адолатда” деган фикрни ўртага ташлаган эди. Орадан ўтган йиллар бу ғоянинг, бу фикрнинг барча даврлар, барча мамлакатлар учун бирдай ҳаётбахш кучга эга эканлигини исботлади. Бугунги кунда эса партиямиз Соҳибқирон бобомиз фикрига ҳамоҳанг тарзда “Адолат — ҳаётимизнинг бош мезони, адолат — ҳар бир инсон учун” деган ғояни ўз фаолиятининг асосий мақсадига айлантирди. Зеро, адолат сўзи, адолатпарварлик ғояси инсоният ҳаётида барча даврлар учун энг муҳим мезон вазифасини ўтайди.\nСуҳбатдош: Камол МАТЁҚУБОВ,\nAllie 11:48, 14 октября 2016\nKeydren 22:27, 17 октября 2016\nОилавий муҳит барқарор бўлсин десангиз...\nАввал хабар қилганимиздек, “Адолатли қайнона” республика кўрик-танловининг ҳудудий босқичлари бўлиб ўтди....\nСинфда ўқувчилар сони ва гигиена талаблари...\nТаълим муассасаларида ташкил этилган тиббий хоналардаги шарт-шароитлар ҳам ишчи гуруҳи аъзоларининг диққат марказида бўлди. ...


Тушда вампир курса нима булади? - Туш таъбири\nВангани туш таъбирида ўнгида кўпгина ўзгаришлар бўлишидан дарак беради. Кўп нарсаларни ёмон тамонга. Агар сизни тушингизда вампир сизга ташланаётганини кўрсангиз, ҳаёт сизга оғир қийинчиликлар жўнатар экан. Агар сиз тушда вампирга айланиб қолганингизни кўрсангиз, ўзингизни қилмишларингиз ва ўзингизни тутишингиз ортидан ўзингизга ташвишлар ортириб оласиз экан. Бундан фақатгина мўжиза бўлсагина қоча олар экансиз. Тушда вампирни қон ичаётганини кўриш яқин қариндошини узоқ вақт давомида касал бўлиши деб таъбир қилинади. Тушда вампирни ўлдириш, қийин вазиятлардан омадли тарзда ўтиб олишингиздан даракдир. Цветкова туш таъбирида – вампир! Қўрқинчили воҳимага, сизга бўлган талаблар кучайиши, агар туш кўрувчи касал бўлса – тузалишидан даракдир.\nАгар ўлган одамлар уйда пайдо бўлса, яқин орада турмуш қурасиз ёки бўлмаса яқин инсонингиз оила қуради. Агар сиз ўлган одамни ўпсангиз, ўнгингизда шаҳсий қўрқишларингизни йенгасиз ва руҳий ўсишга дейилади. Сиз ўлган одам нимадур берса, ўнгингизда ҳурсандчилик бўлишига. Туш кўрувчи ўлган одамга нимадур берса, йўқотиш бўлиши мумкин. Бундай вазиятдан қочиш учун ўзингизни қўлга олинг. Туш ўлик тобутдан турса, бу туш кўрувчини ёки уни яқинини соғлиғи ёмонлашуви деб таъбир қилинади.


НОЁБ САНОАТ ОБЪЕКТИ ИШ БОШЛАДИ|Оҳангарон ҳаёти - Жизнь Ахангарана\nНОЁБ САНОАТ ОБЪЕКТИ ИШ БОШЛАДИ\nЮз фоиз хориж сармояси ҳисобига бунёд этилган Оҳангарон металл конструкциялар заводи фойдаланишга топширилди.\nМаълумки, кенг мақсадда фойдаланиладиган металл конструкциялар, асосан қурилиш ва саноат объектлари учун металл қурилмаларга нафақат юртимизда, балки жаҳон бозорида ҳам кучли талаб бор.\nОҳангарон шаҳри саноат ҳудудидаги 12,9 гектар майдонда жойлашган корхонада 5.8 миллион АҚШ доллари миқдоридаги қурилиш ишлари бажарилди. Лойиҳа доирасида айни пайтга қадар қарийб 11 миллион АҚШ доллари миқдоридаги ишлар бажарилган. Туркиядан келтирилган замонавий асбоб-ускуналар ёрдамида корхона йилига 12 минг тонна маҳсулот тайёрлаш қувватига эга. Сармоядорларнинг таъкидлашича, маҳсулотнинг 40 фоизи экспорт қилинади.\n– 2017 йилда Истанбулда ўзбек ва турк ишбилармонларининг форуми бўлган эди. Мазкур корхона ўша форумнинг амалий бир самарасидир, – дейди “Dal Teknik Makina” компанияси бош директори Чағатай Кўсе. – Аслида бизнинг компания Ўзбекистонда 2012 йилдан буён турли лойиҳаларда фаол қатнашиб келади. Жиззах, Сурхон-дарё вилоятларида катта лойиҳаларни амалга оширишда қатнашганмиз. Яқинда Сурхондарё вилоятида иш бошлаган янги цемент заводининг қурилиши ва техника таъминотида қатнашдик. Тошкент вилоятида бугун иш бошлаётган мазкур корхона эса бутун Марказий Осиёда ҳам нодир, камёб ишлаб чиқариш объекти саналади. Бу заводда махсус компьютерлаштирилган модел орқали ҳар қандай металл конструкцияларни ишлаб чиқариш мумкин. Кислород билан ишлайдиган қурилма 15 сантиметргача бўлган металлни кесиб, шакл бериб, буюртмачи истаган маҳсулотга айлантириб бера олади. Бошқача айтганда, бу – заводлар, цехлар қурадиган завод.\nТаъкидлаш жоизки, корхона фаолиятида темирга ишлов беришда, оксидлардан тозалашда ундан ажралиб чиқадиган зарарли кимёвий чиқиндиларни камайтириш, фильтрлашга катта эътибор қаратилмоқда. Бунда айни пайтда дунёдаги энг илғор усул ва воситалардан фойдаланилмоқда.\nКорхона ишга тушиши ортидан 166 та янги иш ўрни яратилди. Ҳудуддаги “Бирлик” МФЙ раиси Муҳаммад Шукуровнинг айтишича, юзлаб ёшларнинг бандлиги таъминланиши, маҳалла аҳли учун катта қувонч бахш этади. Бинобарин, заводнинг очилиши катта тўй, қувончли тадбирга айланиб кетди. Тадбирга ташриф буюрган дунёга машҳур “Қурама” халқ ансамбли жамоасининг гўзал бадиий чиқишларига қурувчилар, меҳмонлар, маҳалла аҳли жўр бўлишди, яйраб рақсга тушишди.\nТадбир давомида вилоят, шаҳар ҳокимлиги томонидан қурилишда фаоллик кўрсатган усталарга, хорижлик ҳамкорларга эсдалик совғалари улашилди.\nЯнги заводнинг қурилиш дизайни ўзига хос ноёб шакл-шамойилда бўлиб, шундай маҳобатли, йирик объект атиги 7 ойда қуриб битказилгани кишини ҳайратга солади.\nМаросимда Туркиянинг Ўзбекистондаги фавқулодда ва мухтор элчиси Аҳмет Башар Шен, Тошкент вилоят ҳокимининг биринчи ўринбосари Қобил Ҳамдамов, Оҳангарон шаҳар ҳокими Одилжон Жўраев, «Dal Teknik Makina» компаниясининг раҳбарияти, дипломатик корпус вакиллари ва бошқа меҳмонлар иштирок этишди.


Тинчлик йўлидаги атом энергетикаси иқтисодиёт тармоқларида мисли кўрилмаган ютуқлар омили бўлади - Халқ сўзи\nТинчлик йўлидаги атом энергетикаси иқтисодиёт тармоқларида мисли кўрилмаган ютуқлар омили бўлади\n11:51 16 Июль 2018 Иқтисодиёт\nСайёрамиз нуфусининг ортиб бориши, уларнинг қулай турмуш шарт-шароитларга интилиши, иқтисодиёт тармоқларининг жадал тараққиёти электр энергиясига бўлган талабни кун сайин оширмоқда. Шу билан бирга, уни ишлаб чиқаришда фойдаланиладиган табиий ресурслар захираси тобора чекланиб боряпти. Натижада дунё ҳамжамияти энергетика истиқболини қуёш, шамол каби муқобил энергия манбаларидан фойдаланишда кўрмоқда. Улар орасида атом энергетикаси ҳам борки, у соҳа равнақида беқиёс аҳамият касб этаётгани барчага маълум.\nМасалага электр энергиясига бўлган талаб 69 миллиард киловатт/соатни ташкил этадиган Ўзбекистон мисолида ёндашсак, унинг моҳиятини чуқурроқ англаймиз. Гап шундаки, шунча миқдордаги қувватни ҳосил қилиш учун йилига 16,5 миллиард куб метр табиий газ, 86 минг тонна мазут ва 2,3 миллион тонна кўмир сарфланади.\nКелгусида бу рақамлар тобора йириклашиши турган гап. Чунки 2030 йилда электр энергиясига бўлган талаб 117 миллиард киловатт/соатга етиши айтилмоқда. Шундай экан, Президентимиз Шавкат Мирзиёев ташаббуси билан атом энергетикасига асос солинаётгани электр энергиясига бўлган кучли эҳтиёжни барқарор таъминлаш йўлидаги муҳим қадам, десак, айни ҳақиқат.\nОчиғини айтиш керак, ҳамма жойда, хусусан, ўзбек халқида ҳам АЭС хавфли, аҳоли ва атроф-муҳитга салбий таъсир қилмасмикан, қабилидаги хавотир, қўрқув бор. Аммо буларнинг барчаси асоссиз. Аслида, тинчлик мақсадлари йўлида атом электр энергетикасидан фойдаланиш ҳам иқтисодий, ҳам экологик жиҳатдан ўта самаралидир. Атроф-муҳитга салбий таъсири ниҳоятда камлиги боис унга “яшил энергетика” сифатида таъриф берилади.\nЧиндан ҳам Халқаро атом энергетикаси — МАГАТЭнингмаълумотларига қараганда, бугунги кунда жаҳоннинг 30 дан зиёд мамлакатларида 451 энергоблокка эга бўлган 191 АЭС самарали фаолият кўрсатяпти. Ядро реакторлари бўйича АҚШ, Франция етакчилик қилмоқда. Ушбу мамлакатларда электр энергияга бўлган эҳтиёжнинг 72,3 фоизи АЭС томонидан қопланади. Шунингдек, Хитой, Россия, Жанубий Корея сингари давлатлар ҳам бу жабҳада илғорлар қаторидан жой олган. Уран захиралари бўйича дунёда тўртинчи, уни ишлаб чиқаришда эса еттинчи ўринда турган Ўзбекистонда тинчлик йўлида атом энергетикасига пойдевор қўйилаётгани иқтисодиёт тармоқларида мисли кўрилмаган ютуқларга замин яратади.\nБинобарин, иқтисодиёт реал сектори, саноат тармоқлари ривожи энергетика билан чамбарчас боғлиқ. Бироқ охирги ўн йилликда бирорта ҳам янги электр станцияси ишга туширилмагани таъминотда айрим муаммоларни келтириб чиқараётгани ҳеч кимга сир эмас. Бу эса соҳада муҳим чора-тадбирлар кўришни тақозо қилаётган эди. Демак, энг оқилона йўл — атом электр станцияси қурилаётгани масаланинг мақбул ечимидир.\nСоҳа мутахассислари яхши билишадики, ҳозирги кунда АЭСнинг ўрнини боса оладиган бошқа ечим йўқ. Унинг афзалликларини тўртта йўналишда яққол кўриш мумкин. Биринчиси, экологик тозалиги, иккинчиси, хавфсизлиги, учинчиси, иқтисодий самарадорлиги, тўртинчиси, давлатнинг умумий ривожланишидагиролининг беқиёс эканидир.\nАЭСнинг атроф-муҳит, экологияга таъсирини иссиқлик ёки гидроэлектрстанцияларники билан таққослайдиган бўлсак, жуда оз. Масалан, қуввати ўртача 1 гигаваттлик ИЭСда кўмир ёқилиши оқибатида 2 миллион тоннадан ортиқ кул ҳосил бўлади. Бундан ташқари, 300 метрдан баланд бўлган қувурлар орқали тутун билан бирга, 40 минг тонна учувчи куллар ажралиб чиқади. Буни қарангки, шу ҳисобда ИЭСда атроф-муҳитга ажралиб чиқадиган зарарли моддалар АЭСдагига нисбатан 11 баробар кўп. Бу миқдор жиҳатидан, албатта.\nЭнди сифат даражасига келсак, АЭСда ажралиб чиқиши мумкин бўлган инерт газларнинг ярим емирилиш даври бир неча соатдан 6 — 8 кунгача, холос. ИЭСдан чиққан моддалар узоқ яшайди, уларнинг ярим емирилиш даври эса бир неча минг йилга етади.\nЯна бир мисол. Агар ҳозир ишлаб турган АЭС фаолиятини тўхтатиб, улар ишлаб чиқарадиган электр энергиялари кўмирда ишлайдиган ИЭСда ҳосил қилинса борми, бир йилда қўшимча равишда 380 миллион тонна карбонат ангидрид гази ажралиб чиқар экан. Яна бир муҳим жиҳати, АЭСда қўшимча иқтисодий сарф-харажатлар талаб этилмайди.\nТаъкидлаш керакки, юртимизда электр энергиясининг қарийб 85 фоизи газ ва кўмир ёқиш орқали, қолган 15 фоизи гидроэлектрстанцияларда ишлаб чиқарилади. Ушбу ер ости бойликлари йил сайин камайиши, демакки, нархининг ошиб бориши табиий. Углеводород ёқилғиси ёрдамида олинадиган электр энергияси таннархининг 65 — 70 фоизини ёқилғи нархи ташкил этса, уран нархи ядровий ёқилғи таннархининг атиги 4-5 фоиздан ошмайди. Яъни уран нархининг ўзгариши электр энергияси баҳосига деярли таъсир кўрсатмайди. У бир неча ўн йиллардан кейин ҳам ўзгармаслиги мумкин. Шу маънода, АЭС ҳозирги кунда энг арзон электр энергияси манбаи ҳисобланади. У ИЭС билан таққосланганда 1,5-2 баробар, қуёш энергиясига қараганда эса 5 баробар арзон.\nРоссиянинг “Росатом” давлат корпорацияси билан ҳамкорликда барпо этиладиган атом электр станцияси 2 энергоблокдан иборат бўлиб, ҳар бирининг қуввати 1 минг 200 мегаваттга тенг бўлади. Бу — жуда катта рақам. Бошқача айтганда, Ўзбекистонда ишлаб чиқарилаётган электр энергиясининг 18 — 20 фоизи, деганидир. Шубҳасиз, бу иқтисодиётимизда кескин ўзгаришларга туртки беради.\nЯнги қувват фойдаланишга топширилгач, йилига 3,7 миллиард куб метр табиий газ тежалади. Кўриниб турибдики, шунча миқдордаги қимматбаҳо ресурсни бошқа соҳаларда фойдаланиш, қўшимча қиймат яратиш, бир неча баробар кўп даромад топиш имконияти пайдо бўлади.\nТинч мақсадларда фойдаланиш учун мамлакатимизда экологик тоза, иқтисодий самарадор саналган атом энергетикасининг барпо этилиши, энг аввало, энергия ресурсларига нисбатан ички эҳтиёжни кафолатли таъминлаш, экспортни кўпайтириш, иқтисодий фаровонликка эришиш, муҳими, келажак авлодга табиий ресурсларни етказишда улкан ўрин тутади.\nЯдро физикаси институти директори ўринбосари.


ЎзА - Бухорода "Бухоро ҳунармандлари” фестивали бўлиб ўтди\n21.09.2017 20:39 Чоп этиш версияси\nПрезидентимизнинг 2017 йил 19 майдаги 2017-2019 йилларда Бухоро вилояти ва Бухоро шаҳрининг туризм салоҳиятини жадал ривожлантириш чора-тадбирлари тўғрисидаги қарори ижроси доирасида ўтказилган фестивалда миллий ҳунармандликни тиклаш, ривожлантириш ва ҳунармандларни қўллаб-қувватлашга алоҳида эътибор қаратилаётгани таъкидланди.\n– Ҳунармандлик авлоддан-авлодга ўтиб келаётган миллий қадриятларимизнинг ўзига хос кўринишидир, – дейди Ғиждувон кулолчилик мактаби етакчиларидан бири, Ўзбекистон Бадиий академияси академиги А.Нарзуллаев. – Бундай тадбирлар миллий ҳунармандлик анъаналарини ривожлантириш, соҳа вакилларига ўз маҳсулотларини тарғиб қилиш ва сотиш учун имконият яратишда муҳим аҳамият касб этади. Устахонамда ўнлаб ёшларга уста-шогирд анъанаси асосида кулолчиликдан сабоқ бераман. Улардан бири Жавоҳир Неъматов бугунги фестивалда ўз асарлари билан қатнашмоқда. Унинг келажакда ўз маҳсулотлари билан нафақат мамлакатимиз, балки халқаро кўргазмаларда ҳам муваффақиятли иштирок этишига ишонаман.\nФестиваль меҳмонлари орасида кўплаб чет эллик сайёҳларни ҳам кўриш мумкин.\n– Мен дунёнинг турли мамлакатларида бўлганман, – дейди бразилиялик сайёҳ Бруно Албукарн. – Ҳеч бир шаҳар мени Бухоро каби ҳайратга солмаган. Йўқ, сўзларимни лутфга йўйманг. Мен архитектор сифатида меъморий обидаларингизни бетакрор ва улуғвор санъат, дея баҳолайман. Бухоро ҳунармандлари маҳсулотларини ҳам шундай таърифлаган бўлар эдим. Фестиваль менга жудаям ёқди. Миллийлик юксак қадриятга айлангани ҳунарманд усталарингиз ишида кўриниб турибди.\n– Саёҳатим мана шундай ажойиб тадбирга тўғри келганидан ғоят хурсандман, – дейди испаниялик сайёҳ Тереса Матиенто. – Антиқа, сеҳрли тадбир экан. Сайёҳ дегани шошиб юради, кўп нарсага улгуришим керак, деб ўйлайди. Бироқ, мен ва ҳамроҳларим ҳар бир раста олдида анча вақт қолиб кетдик. Негаки, у ердан шунчаки ўтиб кетиб бўлмайди. Зардўзи кийимлар, турли кашталар, заргарлик ва зардўзлик буюмлари нимаси биландир кишини ўзига жалб этаверади. Бу ерда намойиш этилган буюмларнинг барчаси ҳунармандларингиз қадимий анъаналарни авайлаб келаётганини кўрсатади. Сайёҳларни замонавий шаҳарлардан кўра, ўлмас қадриятларини, ўзлигини сақлаб қолаётган юртлар жалб этади. Бухоро бизни шу жиҳати билан мафтун этди. Биз келгуси йилда ҳам бу фестивалга келишга ҳаракат қиламиз.\nФестиваль дастури ранг-баранг бўлди. Таниқли усталар томонидан маҳорат дарслари ўтказилди. Бухоролик модельерлар яратган коллекциялар миллий ва замонавийликни уйғунлаштиргани билан иштирокчиларда катта таассурот қолдирди. Фестивалнинг ўзига хос жиҳатларидан бири, унда мустақил ишлай оладиган ёш усталарга алоҳида эътибор қаратилганидир.\nТадбир доирасида ёшлар ўртасида “Энг маҳоратли ҳунарманд” танлови ўтказилди.\nФестиваль таниқли санъаткорлар ва ёш ижрочилар иштирокидаги концерт дастури билан якунланди.


Вақтни қандай режалаштирамиз? — Dilkashradio.com\nАссалому алайкум тадбирли опа-сингиллар. Уйимизда доимо тартибни, тозаликни сақлаш учун нималар қилишимиз керак. Уйни тозалашнинг ўзигина етарли эмас. Баъзан буни бир кунда уддалашнинг иложи бўлмайди. Шунинг учун вақтдан унумли фойдаланиш учун вақтни режалаштиришни ўрганинг. Масалан ҳар бир кунингиз учун режа тузинг. Иложи бўлса, режалаштириш учун дафтар тутинг. Режаларингиз қанчалик пухта бўлса, уйни – рўзғорни бошқаришингиз ҳам шунчалик яхши кечади. Бир кунда икки марта режалаштиринг. Дастлаб куннинг бошида, кейин эса кечқурун. Вақтингизни тўғри бошқариш учун бугунги кун билан яшанг. Худо биздан шуни истайди. Исо Масиҳ шундай деган эди: «Бинобарин, эртанги кун ҳақида ташвиш тортманглар. Эртанинг ташвиши эртанинг ўзига тегишлидир. Ҳар бир куннинг дарди ўзига етар» (Мат 6:34). Яна Забур китобида бугунги кун ҳақида шундай дейилган: «Худованднинг яратган кунидир бу, ундан шод бўлиб севинайлик!» (Заб 117:24). Ҳар бир кун муҳим. Бугун ўзингни қандай тутишинг, келажакда сенинг қандай бўлишингни кўрсатади.\nБугунги кун билан яшар экансиз, ҳар бир дақиқани қадрлашни ўрганинг. Уйдаги ишларнинг ҳар бирини бир неча йиллардан бери қиласиз. Бу ишлар қанча вақт олишини биласиз. Кейин эса ўша ишни қилишга вақт белгилангда, ишга киришинг. Ўтган вақтнинг қанчалик қадрли экани сизнинг шу вақт давомида нималарга улгурганингизга қараб белгиланади. Вақтингизни бекорга сарфламасликка ҳаракат қилинг.\nДангасалик инсон танасига жуда тез кириб олади. «Бироз дам олай», — деган аёл дам олишга ўрганиб қолади. Инсон танаси қанча кам ҳаракат қилса, шундай кам ҳаракатликка ўрганиб қолади. Қанча кўп ҳаракат қилса, бу унга фойда. Шунинг учун танангизни кўпроқ ҳаракат қилдиришга ўрганинг. Шунда кун тартибингиздаги кўпроқ ишлар амалга ошади. Вақтни режалаштиришдаги энг муҳим ҳаракат бу – қиладиган ҳар бир ишни белгиланган вақтда бажаришдир. Масалан сиз эрталаб нонуштани соат 7 га тайёрлашга ўргангансизми? Бу нарса Якшанба куни ҳам шундай бўлсин. Ҳар куни маълум бир вақтда бирор ишни қилишингиз керакми, ўша ишни албатта қолдирмай бажаринг. Дангасалик қилманг. Вақтингизни бекорчи нарсаларга сарфламанг.\nАёл кишининг уйдаги ишлари тугамайди, бироқ бугуннинг ишларини режалаштирсангиз, албатта тугайди. Ундан ташқари вақтингиз ҳам ортиб қолади. Шундай пайтларда бадантарбия билан шуғулланинг. Бу қоматингизни чиройли сақлаш учунгина эмас, танангизни соғлом сақлашга ҳам хизмат қилади. Бадантарбия билан шуғулланадиган аёллар кўп ишлаганда ҳам чарчашмайди. Бадантарбия киши организмига қўшимча куч беради. Кўпроқ ишга улгурай десангиз, кун аввалида бадантарбия қилинг. Ҳар бир аёл организмига қайси маҳсулот мумкин, қайси бири мумкин эмаслигини билади. Шуни ҳисобга олган ҳолда, организмингиз учун зарарли бўлган маҳсулотларни истеъмол қилишдан тийилинг.\nСоғлом аёл кўп ишларни қилишга улгуради. Вақтингизни тежашни, уни тўғри бошқаришни истасангиз, юқоридаги маслаҳатларимизга амал қилинг. Бироқ булар ҳаммаси эмас, бизнинг кейинги суҳбатларимиз давомида вақтингизни яна ҳам самарали ўтказишнинг муҳим қоидалари билан танишасиз.\nМақсад билан яратилган\nМактаб жуда зерикарли


ЎзА - Самарқанд шаҳри марказида тўққизта кўп қаватли уй фойдаланишга топширилди\n11.12.2017 19:13 Чоп этиш версияси\nШаҳар марказида 405 хонадонга мўлжалланган тўққизта кўп қаватли уй фойдаланишга топширилди.\nШу муносабат билан ўтказилган тадбирда мамлакатимизда инсон манфаатлари йўлида амалга оширилаётган изчил ислоҳотлар юксак самаралар бераётгани таъкидланди. Айниқса, шаҳар ва қишлоқларимизда барпо этилаётган арзон уй-жойлар ҳудудлар қиёфасини ўзгартириш, замонавий инфратузилма яратиш билан бирга, жамиятдаги кўплаб муаммоларга ечим топиш, ёшларни қўллаб-қувватлаш, оилаларни мустаҳкамлашга хизмат қилмоқда.\n– Ўтган йил октябрь ойида Президентимиз Шавкат Мирзиёев Самарқандга ташрифи давомида бугун ушбу кўркам уйлар қурилган масканда бир гуруҳ фахрийлар, зиёлилар билан учрашиб, бу жойларда халқимиз учун замонавий уйлар қурилади, деб айтган эди, – дейди Самарқанд шаҳрида яшовчи меҳнат фахрийси А.Рустамов. – Ўшанда бу ниятлар бир неча йилдан кейин амалга ошади-да, деган хаёлга борганлар ҳам кўп эди. Лекин, мана, бир йил ичида шундай чиройли, замонавий уйлар қурилдики, кўрган кўз қувонади. Муҳими, бу хонадонлар уй-жойга эҳтиёжмандлар, ёш оилаларга узоқ муддатли имтиёзли кредит асосида берилди. Бу давлатимиз раҳбарининг халқимиз фаровонлигини ошириш, аҳолининг энг долзарб муаммоларини ҳал этиш борасида олиб бораётган амалий ишларидан бир шингил, холос.\nУшбу турар жой бинолари Президентимизнинг 2016 йил 22 ноябрдаги “2017-2020 йилларда шаҳарларда арзон кўп квартирали уй-жойлар қуриш ва реконструкция қилиш дастурини амалга оширишга доир чора-тадбирлар тўғрисида”ги қарори асосида “СМП-151” масъулияти чекланган жамияти қурувчилари томонидан қисқа муддатда бунёд этилди. Уйларни қуришда мамлакатимизда ишлаб чиқарилган замонавий қурилиш материалларидан фойдаланилди. Бу материаллар қурувчиларга имтиёзли нархларда етказиб берилди. Кўп қаватли уйлар атрофида дам олиш жойлари, болалар майдончалари, автомобиль тўхташ жойлари, чиқинди йиғиш пунктлари ташкил этилди. Дарахт кўчатлари ўтқазилди, гулзор ва яшил майсазорлар яратилди.\nТадбирда янги уй эгаларига хонадон калитлари ҳамда вилоят ва шаҳар ҳокимликларининг эсдалик совғалари топширилди. Шунингдек, уйлар қурилишида фаол иштирок этган бунёдкорлар, банк ва бошқа хизмат кўрсатиш идоралари ходимлари ҳам муносиб тақдирланди.\nТадбир иштирокчилари янги уйларга кўчиб келган ёш оилаларнинг бахтиёр ва фаровон турмуш кечиришларини ният қилиб, ушбу аҳоли масканини “Бахтли ҳаёт” маҳалласи, деб номлашни таклиф этди.\n– Бир неча йилдан буён Самарқанд шаҳрида ижарада туриб, ишлаяпман, – дейди Самарқанд вилояти ички ишлар бошқармаси ходими Ж.Обидов. – Уч фарзандим билан гоҳ у, гоҳ бу квартирага кўчиб юришнинг ўзига яраша ташвишлари бўлди. Шунинг учун бугун Президентимиз ташаббуси билан қурилган кўп қаватли уйлардан менга ҳам уч хонали хонадон берилиши оиламиз ҳаётидаги энг қувончли, унутилмас кун бўлиб қолди.


Ўзбек матбуоти тарихида "Ал-Ислоҳ" журнали алоҳида ўрин тутади. У ойда икки марта чоп этилган бўлиб, 1915—1918 йиллар оралиғида етмиш етти сони босилиб чиққан. 1915 йил 14 январда Абдураҳмон Сайёҳ ва Мунаввар қори Абдурашидхоновлар ташаббуси ва саъй-ҳаракати билан ташкил қилинган журналнинг мақсад ва вазифалари ҳақида қуйида фикрлар берилади (2-сон):\n"Ислоҳ"и замон мусулмонларга диний, дунёвий хизмат қиладурғон мажалладур. "Ислоҳ" мусулмонларни Китоб ва суннат тарафиға чақирадурғон мажалладур. "Ислоҳ" мусулмонларни номашру ишлардан қутқарадурғон мажалладур. "Ислоҳ" мусулмонларни масалаи фиқҳ ва эътиқоду заруриятдан хабардор қиладурғон мажалладур'".\nЖурнал жамиятни турли бидъат ва хурофотлардан тозалашга катта эътибор қаратди. Ўлкада миллий ғояларнинг тарқалишида асосий вазифани бажарди. "Ал-Ислоҳ" саҳифаларида Ислом тарихи, динимиз асослари ёритиб борилди.\nЖурналда "Савол-жавоб" рукни бўлган, унда асосан имон, эътиқод, шариат қонун-қоидаларига оид саволларга жавоблар ёзилган. "Имон надур" (1915, 4-сон), "Ислом надур" (1915, 4-сон), Фазлул-ваҳҳоб қорининг "Зарурий саволлар" (1915, 16-сон), Сидқий Ҳондайлиқийнинг "Йиртилган Қуръонни нима қилмоқ керак" (1916, 14-сон), Мулла Олимхоннинг "Мулла Ҳошим саволиға жавоб" (1916, 8-сон), "Уламоларнинг вазифалари" (1915, 4-сон) каби мақолаларида ўша давр уламоларининг ижтимоий ҳаётга фаол муносабатлари ифодасини топган.\nЎтмишга оид мақолаларда Ислом динимиз тарихи, пайғамбарлар, саҳобалар, тобеинлар ҳақида қимматли маълумотлар берилган. Диний-маърифий мақолалар муаллифлари ижтимоий муаммолар ечими учун "маъруф ҳадис ва уламолар асарлари"га таянган ҳолда фикр юритишган. Масалан, Олимхон Тўра ўзининг "Урватул вусқо" номли мақоласида гумон қилишнинг гуноҳ экани ҳақида фикр билдиради. Муаллиф: "Масалан, фасод ва бузуқлиғи очиқ билинган кишига яхши сувратда, яъни, оқ чопон ва катга салла ила ўлғонлигига қараб, ҳусни зон қилуб они хийла ва фасодлариға ўзини гирифтор этмак дуруст эмас"; ёки бўлмаса: «бир-бирингизнинг ботиний-важҳий ҳолларингиздан жосуслик этмангизлар ва бир-бирларингиз орқаларингиздан айбжўлик этмангизлар», деб ёзади.\nМуҳаррир Абдураҳмон Сайёҳ асарлари ҳам алоҳида аҳамиятга молик. Журналда унинг "Тарихи Ислом", "Туҳфатул анам тарихи Байтул ҳарам", "Тарихи Азолатул ғайнан қиссатул Зулқарнайн", "Танвирул аҳдоқ фи макаримул ахлоқ" каби мақолалари босилган. "Туҳфатул анам тарихи Байтул ҳарам" асарида Маккаи мукарраманинг аҳволи, унинг табиати, Байтуллоҳнинг илк биноси, уни Одамнинг (алайҳиссалом) таъмирлаши, Мақоми Иброҳимнинг ободонлаштирилиши, масжиднинг минбари ҳақида мулоҳазалар баён қилинади.\nБадиий адабиёт масалаларига ҳам журнал бефарқ қарамайди. Айниқса, жадид маърифатпарварлари бадиий асарлари билан фаол иштирок этишади. Журнал саҳифаларида Ҳамза, Саидаҳмад Васлий, Исҳоқхон Ибрат, Камий, Сидқий Хондайлиқий, Тавалло, Зафархон Жавҳарий, Баҳрилдин Азмий каби таниқли ижодкорларнинг, шунингдек, Мулла Ҳошим Ҳайратий, Шамсиддин Хоиб, Мутриб ва ижодий фаолияти шу пайтгача ўрганилмай келган бошқа кўплаб муаллифларнинг асарлари чоп этилган.\nЖурнал фаолияти, мазмун-моҳияти, рукнлари ва муаллифлари шу пайтгача батафсил ўрганилмаган. Бунинг асосий сабабларидан бири яқин кечмишда совет мафкурасининг динимизга ўта бирёкдама муносабатда бўлганидир.


Ким Чен Ин нима учун Шимолий Кореяда коронавирус йўқлигини изоҳлади - Zamin.uz\n14:20 / 03.07.2020\nШимолий Корея халқининг ва Меҳнат партияси Марказий қўмитасининг ҳамжиҳатлиги шарофати билан коронавирус инфекцияси мамлакат ҳудудида тарқалмади. Бу ҳақда КХДР етакчиси Ким Чен Инга таяниб, «РБК» хабар берди.\n2 июль куни Ким Чен Ин КХДР Меҳнат партияси Марказий қўмитасининг кенгайтирилган йиғилишида иштирок этиб, ҳукмрон партиянинг Марказий қўмитасини узоқни кўра билиши ва бутун халқнинг онгли равишда бирдамлиги Шимолий Кореяда COVID-19’нинг тарқалмаслигига сабаб бўлганини таъкидлаган.\nКим Чен Ин сўнгги ярим йилда мамлакатда эпидемиологик ҳолат бўйича амалга оширилган ишларни таҳлил қилиб, соғлиқни сақлаш соҳасидаги жаҳон инқирозига қарамай, Шимолий Корея вируснинг ўз ҳудудига киришини тўлиқ тўсиб қўйганини маълум қилди.\nШимолий Корея ҳукуматининг расмий маълумотларига кўра, мамлакатда коронавирус инфекцияси билан касалланиш бўйича бирорта ҳам ҳолат қайд этилмаган. Март ойида эса Жанубий Кореянинг JoongAng Ilbo нашри ўз манбасига таяниб, КХДР коронавирус билан касалланиш бўйича биринчи ҳолат қайд этилганини ёзганди.\nЭслатиб ўтамиз, Шимолий Корея пандемия сабаб февраль ойидаёқ Россия билан темир йўл қатновларини узиб қўйган эди. АҚШ давлат котиби Майкл Помпео КХДРда коронавирус тарқалиши ва очарчилик бошланишини прогноз қилганди. Май ойининг ўрталарида коронавирус расман аниқланмаган КХДР эпидемияга қарши кураш учун ёрдам қабул қилишни бошлаган, орадан кўп ўтмай мамлакатда хорижликлар учун жорий қилинган бир қатор чекловлар олиб ташланиши маълум бўлганди. “Замин” янгиликларини “Youtube”да кузатиб боринг\nОАВ Шимолий Корея етакчиси ўрнига унинг синглиси тайёрланаётганини маълум қилди\nКХДР ва Жанубий Корея 14 йилда илк бор йўл билан туташтирилди\nШимолий Корея ядросизланиш бўйича АҚШнинг «босқинчиларга хос» талабини рад этди\nАҚШ ва Жанубий Кореянинг Ким Чен Инга қарши суиқасд режаси фош бўлди...\nДунёдаги энг қиммат тиббий ниқобнинг баҳоси қанча?\nБайрутдаги портлаш кўплаб жониворларни эгаларидан ажратди\nУмрни тортишув билан ўтказманг!\nЎзбекистонда масжидлар ҳам босқичма босқич очилади


Қўчқор Норқобил. Ёғдуйўл (ҳикоя) | www.ziyouz.uz\nБош саҳифа Ўзбек насри онлайн антологиясиҚўчқор Норқобил (1968)Қўчқор Норқобил. Ёғдуйўл (ҳикоя)\n— Кутубхона-мутубхонангни билмайман. Китоб-питобларингни йўқот! Бир кунда суриб ташлайман… Индамаса, ўзингдан кетасан!..\n— Ҳеч ким… ҳеч ким, иним… Энди, иним шунча нарса… баҳоргача…\nБолани титроқ босди. Ичидан қиринди ўтди. Ҳасан муаллимнинг барзанги олдида бош эгиб, мумсиккина бўлиб, музтар тортиб тургани кўз олдига келиб, бўғзига нимадир тиқилди. Анчайин мўлу кўл, катта хонанинг тўртта деворига ҳам шифт баробар тақалган жавонларда китоб лиқ тўла. Пастда уларга тиркалган кенг столлар устида ҳам китоблар тахлам-тахлам. Шунинг учун ичкарида бир стол сиққудай, яъниким, бир дастурхон солгудай бўш жой қолган.\n— Нима?! Баҳор-маҳорингди билмайман. Мен сенга бўзчининг мокиси эмасман. Шундоғам бетимнинг суви беш тўкилиб олдингга икки марта келдим. Қуш беги билан шовла емабди. Итнинг калласини товоққа солса юмалаб кетган экан, иззатингни билмайсан, мана ҳокимнинг қарори. Жой меники, отам замонида ўзингга ўхшаган аллақайси бир тентак раис шу ерни китобхона қил деса, дегандир. Ҳе-й, китобингдан сени!..\nМуаллим нимадир деб ғўлдиради. Бола эшитмади. Сўнг дурсо дурс қадам ташлаб, Шоди барзанги даҳлиздан чиқиб кетди — эшик қарсиллаб ёпилди. Ҳоли танг муаллимнинг бир бурдагина бўлиб қолгани кўз ўнгида гавдалангач, бола йиғлаб юборди.\nБола оҳиста юриб, хона деразаси ёнига борди. Ташқарига қаради. Деразанинг кир-чан ойнасига ёмғир томчилари урила бошлади. Кўнгли каби қорайган осмон остида сукутга чўмган қишлоқ уйлари, адирлик сари ўрлаган тош йўл, замонавий шамойилдаги мактаб биноси, сартарошхона, Содиқ полвоннинг озиқ-овқат ва хўжалик моллари сотиладиган дўкони, масжид, берироқда эса мана шу — Шоди барзангининг интернет кафеси кўзга ташланади.\nЁмғир авжга чиқди. Томчилар дераза ойнасига шитоб билан урила бошлади. Хона ичини тўлғоқли бир оғриқдан халос этиш учун бола деразанинг кичик кўзини очди. Зах ҳиди ўрнашган хонага муздай ҳаво кирди. Шу топда бола тош кўчада ёмғирда елка қисиб югургилаб кетаётган Раънони кўрди.\nҚаёққа, э-е, у ҳам интернет кафе томон чопқиллаяптими? Бола олчагулли сатин чопонига ўраниб, бошига зар дурра танғиб олган, елкасидаги икки ўрим сочи югурганда ўйноқлаётган синфдош қиз ортидан алам билан қараб турди. “Буям шу ёққа бораркан-да, айтдим, бу ерга келмай қўйди”. Бола илк бор ўзини ёлғиз, кимдандир, нимадандир айрилиб қолгандай ҳис қилди. Назарида Шоди барзангининг “компютерхона”си тунд ва эзғинди борлиқ ичра пешонасидаги турли рангда товланган чироқчаларидан олов таратиб, ожиз бир ғарибу хароба кулба — Ҳасан муаллим алқаб-азбайишталаган кутубхона томон бостириб келаётган, уни ютиб юборадигандай эди!.. Боланинг пешонасидан муздай тер силқиди. Кўз олди хиралашди. Беҳолгина лиқилдоқ курсига чўқди.\nЭшик ғийчиллаб очилди, ичкарига букчайган кўйи, озғин, тарашақоқ Ҳасан муаллим кириб келди. Бола унга алам ва изтироб билан тикилди. Кўз косасида қайноқ ёшлар гириллаб айланар эди. У қақшаб-қуруқшаб бораётган оғзини ҳаво етишмаётган каби ҳансираб очди. Сўнг устозига ўкинч ва хавотир билан қаради.\n— Нима? Алаҳсираяпсанми? — Боланинг пешонасига кафтини босди. Ғалати бўлиб кетди — ҳарорати баланд.\n— Йўқ, Раъно кетмайди. У ақлли қиз. Раъно интернетдан ёруғлик излайдиганлар хилидан.\nБола оғир-оғир нафас олиб, ўрнидан туриб, муаллим томон чайқалиб юра бошлади. Унинг назарида хона ичи чириллаб айланар, жавондаги китоблар варақлари очилиб, уларда турли хил қиёфалар жонланар, гоҳи шу китоблардан кўзини қамаштирадиган даражада нур таралар, бола эса шунинг учун бўлса керак, кўзимни очолмаяпман, деб ўйларди. Муаллим уни суяб қолди, табассум зоҳир юзига анграйиб қаради-да, печ ёнидаги шалоғи чиққан, чирик диванга ётқизди.\n…Шу дамда дераза ланг очилиб кетди, гўё. Хонага дераза кенглигида ёғду тушди. Ёғду кўкка ўралаб, осмон тоқига туташиб турарди. Қизиқ, чор тараф қоронғи… Фақат фалакка санчилган ёғдуйўлак бўйлаб болакай юксаклик сари чиқиб боряпти. Мана, ёнида Ҳасан муаллим ҳам пайдо бўлди. У қиррати-соқтиён, ийиғи чиққан эски ёмғирпўшини ирғитиб, бош-оёқ оппоқ кийиниб олибди. Э, бола ҳам оқ-оппоқ камзул-иштонда… Икковлон ёғдуйўлак ичида нурга ғарқ бўлиб тобора баландлаб боришмоқда. Бир пасдан сўнг ёғдуйўл ичида турган улуғ зотларни кўришди. Уларнинг ҳар бири қўлида китоб, китоблардан ҳам нур таралмоқда. Бола шод. Қувончи ичига сиғмайди.\n— Менга ҳам. Сен уларни танияпсанми? Ҳу-ув, ана, биз томон жилмайиб турган зот ҳазрат Навоий, у кишининг берироғида Бобур Мирзо турибдилар. Ана Пушкин, Толстой, бир ёнда Ҳофиз, Бедил… Ҳамма-ҳаммаларини номма-ном айтмасам ҳам таниётгандирсан.\n— Танияпман… Танидим… устоз, қаранг, ортимиздан кутубхонамиздаги китоблар учиб келаяпти.\n— Э-ей, анави пастга, ерга қаранг, бизнинг кутубхонамизга қуёш кириб олганга ўхшаяпти. Ундан атрофга нур таралаяпти. Кутубхонамиз ялтираб, нур сочиб турибди. Устоз, уни ҳеч ким бузолмайди-а?\n…Туйқус боланинг кўз олди қоронғилашди. Томирга юборилган укол дори таъсирида кўзини очди. Тепасида кўз ёш тўкиб турган энаси, қўлчаларини дуога очиб пичирлаётган кичик синглисини ҳамда укол тайёрлаётган Шариф дўхтирни кўрди.\n— Э-ей, шоир жиян, бунақамасда энди, мана яна битта укол қилсам бас, ҳеч нарса кўрмагандай бўлиб кетасиз. Қани, яхши, қўлни узатинг. Қўрқманг, жиян.\nШариф дўхтир дафтарига у-бу нарсаларни ёзди. Боласи бошида жонҳалак турган аёлга нимадир деб пичирлади-да, темир қутичадан уч-тўрт хил таблетка олиб, хонтахта четига қўйди.\nНариги хонага кириб чиққан аёл дўхтирнинг чўнтагига қўл солди.\n— Илоё барака топинг, дўхтир, кам бўлманг, айланай, — деди аёл.\n— Ҳасан малим суяб келди. Оёғингда тик туриб алаҳсиб, гапириб келаётганингни кўриб, тос-тубамдан ҳушим учди, болам. Малимга ҳам нима десам дедим, бечоранинг тенгини бердим. Жаҳл чиқса, ақл кетаркан…\n— Кеч бўлди. Тўққиз бўлгандир. Отанг ишдан келди, у киши ҳам Ҳасан малимникига кетди.\n— Малим келиб опкетди. “Дамас”ингизда кутубхонадаги китобларни уйимга ташиб олайлик, ёрдамлашинг деб, ялиниб келди…\nБола эрталаб енгил тортиб уйғонди. Аҳволи анча дуруст, ҳеч нарса кўрмагандай. Энасининг қийин-қистовига яраша кўз кўрдига у-бу нарса тотингандай чала-чулпа нонушта қилди. Сўнг энасининг хай-хайлашига қарамай, апил-тапил кийина бошлади.\n— Эна, отам қаёққа кетди?\n“Туман марказидан олиб келибди, барзанги” деб ғижиниб қўйди. Бола бундай тракторларни телевизорда кўрган эди. У чор тарафга аланглади. Шундагина мунғайиб турган кутубхона атрофида анча-мунча томошаталаб одам йиғилганини пайқади. У одамлар орасидан Ҳасан муаллимни излай бошлади. Кўринмайди, томошага кўнгли бўлмагандир, эҳтимол. Йўқ, ана, Ҳасан муаллим кутубхона ичидан бир ўрам китобни қучоқлаб чиқиб келди. Ортидан Шодининг девдай келбати кўринди. Бола муаллимга ёрдамлашмоқчи бўлиб югурди.\n— Бўлди! Бир дақиқа ҳам кутолмайман. Пичоқ суякка тақалди. Манави техниканинг ҳар минути пул. Сенинг исқоти китобларинг деб улар кутиб туролмайди. Ана, томни ҳам бузиб бўлишди, — деди ғижиниб барзанги.\nМуаллим қўлидаги китобларни ташлаб юборди-да, ўтириб қолди. Бола муаллимни суяб ўрнидан турғизди-да, четга олиб чиқди. Муаллимнинг кўзлари жиққа ёш, бош эгиб уйига жўнади; бу ёғига юраги дош беролмади. Шоди барзанги ҳангоматалаб тўда ичида мўмин-қобил бўлиб турган Қулбек махсумга ғазаб билан, ўқрайиб қаради. Махсум бир қилтанглаб, сурувдан айрилган эчкидай отилиб чиқди.\n— Ҳурматли жамоа! Элдошлар! Қариндошлар! Қаршингиздаким, қишлоғимизнинг пахри, ишбилармон тадбиркор, Шодибой Мардон ўғли … Хўш, бу кишининг оталари ҳам…\n— Қисқароқ қилинг. Қисқароқ!\nМахсумнинг тили каловланиб қолди.\n— Хуллас, жамоа! Шодибой манави эски жойни бузиб, замонавий қассобхона, ёнида қушхона қурмоқчи. Бугун шунга дуо берайлик, келинг, дуога қўл очайлик!\nОдамлар дуога қўл очди. Шоди барзанги енгил тортди. Елкасидан нафас олди. Олдида сургичи бор алламбало тракторга ҳайда ишорасини қилиб бош ирғади. Трактор гувиллаб жойидан жилди. Сургичини бинога тўғрилаб, лапанглаб юра бошлади. Бинога яқинлашаётган трактор таққа-тақ тўхтаб, жойида силтана-силтана ўчиб қолди. Трактор яна ўт олди, бироқ юрмади. Тағин турган жойида силтана бошлади.\nБола тракторнинг сургичи олдига кўкдан билинар билинмас тушиб турган ҳарир нур — ёғдуйўлакни кўрди. Бошқалар ҳайрон эди. Бошқаларнинг қалб кўзи хира тортган эди. Бошқалар трактор олдида қадалган, илоҳий нурни кўрмас эди. Қайдан ҳам кўришсин…\nУчинчи бор уриниш ҳам бесамар кетди. Энди трактор ўчганича қотди, қайтиб ўт олмади. Шоди барзанги эса тракторни гир айланиб чопқиллар, тракторчи шўрликнинг ёқасидан ушлаб силкилаган кўйи нималардир деб ўшқирарди. Сабр дунёсига ўт кетган тракторчи қўлини ҳалигиндай силтади-да, тракторни ҳам қолдириб кетди-қўйди.\nЧўмичли трактор бироз юриб таққа тўхтаб қолди. Тракторчи уни орқага юргизиб, бошқа томондан йўл солди. Трактор бинога яқинлашгач, яна шу аҳвол содир бўлди. Тракторчи аллахиёл алфозда ранг-рўйи оқариб, қалтираб, турган жойида серрайиб қолди.\nШоди барзангининг ўзи ғазаб билан рулга ўтирди. У қуёнчиғи қўзиб тракторни ортга олди-да, сўнг тезликни ошириб, олдинга юрғизди. Чўмичли трактор бинонинг ёнига келиб-келмай яна ўчиб қолди. Текин томошага йиғилганларнинг ҳам юрагига қўрқув оралади. Ғала-ғовур босилди. Ҳамма жим. Туйқус қўрқинчли жимликни Шоди барзангининг даҳшатли, қулоқни қиёматга келтирувчи чинқириғи тилка-пора қилиб юборди. Шоди ўзини трактордан ерга отиб, юзини қўллари билан тўсиб, тиззалаб олиб, уввос тортар эди.\n— А-а-а-а! А-а-а! Вооооой- До-о-од! Кў-ўзим… Кўзим… и-и-и. А-а-а-аа!.\nТўпланганлар карахт бўлиб, тош қотишганди. Фақат биргина болакай кутубхона атрофини ўраб олган нур пардаси кўкка кўтарилиб бораётганини кўриб турарди.\n← Аввалги Аввалги Гурбангули Бердимуҳамедов: “Туркманистоннинг бетарафлик мақоми ҳамкорлик учун янги уфқлар очади”\nКейинги → Кейинги: Артуро Алапе. Олов (ҳикоя)


ҚОРАҚАЛПОҒИСТОН РЕСПУБЛИКАСИ АДЛИЯ ВАЗИРЛИГИ ТИЗИМИДАГИ МАВЖУД БЎШ ИШ ЎРИНЛАРИ ҲАҚИДА МАЪЛУМОТ\nВакант лавозим номи - Қўнғирот ва Чимбой тумани адлия бўлими етакчи маслаҳатчиси.\nОйлик маоши - 3 100 000 сўм 6 ойдан сўнг яна кўтарилади.\nМалакага оид талаблар - Олий, ҳуқуқшунос.\nАсосий вазифаси - Ҳокимларга ҳамда давлат органлари ва ташкилотларининг туманлар (шаҳарлар) тузилмаларига қонунлар ва бошқа норматив-ҳуқуқий ҳужжатларни қўллаш масалалари бўйича маслаҳатлар бериш;\n- давлат органлари ва ташкилотлари туман (шаҳар) тузилмаларининг қонунлар ва бошқа норматив-ҳуқуқий ҳужжатлар ижросини ташкил этиш бўйича фаолиятига услубий раҳбарлик қилиш ва мувофиқлаштириш;\n- қабул қилинаётган қонунлар ва бошқа норматив-ҳуқуқий ҳужжатларнинг мазмун-моҳияти ва аҳамиятини туманлар тузилмаларидаги ижрочиларга етказиш, «республика - вилоят - туман - маҳалла» принципи бўйича ҳуқуқий тарғибот ва аҳолининг ҳуқуқий саводсизлигига барҳам бериш борасида, шу жумладан ҳуқуқни муҳофаза қилувчи ва суд органлари билан биргаликда чора-тадбирларни амалга ошириш;\n- туманлар (шаҳарлар) ҳокимлари ва халқ депутатлари Кенгашларининг қарорларини қонун ҳужжатларига, мамлакатимизда амалга оширилаётган ислоҳотларнинг мақсад ва вазифаларига мувофиқлиги нуқтаи назаридан ҳуқуқий экспертизадан ўтказиш;\n- ҳуқуқни қўллаш амалиётини ўрганиш ва таҳлил қилиш, унинг барқарорлиги ва бир хиллигини таъминлаш бўйича таклифларни ишлаб чиқиш;\n- инсон ҳуқуқларини ҳимоя қилиш бўйича чора-тадбирларни амалга ошириш, ўз ваколатлари доирасида жисмоний ва юридик шахсларнинг мурожаатларини кўриб чиқиш;\n- давлат органлари ва ташкилотларининг туман (шаҳар) тузилмаларида ҳуқуқий ишларнинг ҳолатини мониторинг қилиш, шунингдек, уларнинг юридик хизматлари фаолиятини мувофиқлаштириш, назорат қилиш ва методик таъминлаш белгилансин.\nТанловда иштирок этиш истагини билдирган номзодлар 2019 йил 5 февраль кунига қадар ўз шахсий варақаси, паспорт нусҳаси ва диплом нусҳаларини Қорақалпоғистон Республикаси Адлия вазирилигига ёки qoraqalpoq@minjust.gov.uz электрон почтасига юборишлари лозим. Юборилаёган маълумотномада номзоднинг яшаш манзили ва телефон рақамлари тўғрисидаги ҳамда қайси иш ўрнига ҳужжат топшириш истаги ҳақидаги маълумотлар ҳам экс эттирилиши керак.


Фарғонада бюджет пули энди шифохонага эмас, беморларга берилади - UzNews.uz\n28 сентября, 13:36 197 0\nФарғонада бюджет пули энди шифохонага эмас, беморларга берилади\nШавкат Мирзиёев вилоят тиббиёт тизимида янгича тартиб йўлга қўйилишини маълум қилди. Бунинг учун 5 трлн сўм ажратилади.\nШавкат Мирзиёев фарғоналик сайловчилар билан учрашувда вилоят тиббиёт тизими учун давлат бюджетидан келгуси беш йилда 5 трлн сўм ажратилишини маълум қилиб, тиббиётда янгича тартиб йўлга қўйилишини билдирди.\nКасал бўлдими, ҳисобига пул туширилади, истаган дорисини олсин, истаган жойида операция қилдирсин. Барибир шу пул давлатдан ажратиляпти-ку. Тиббиётда коррупция урчиб кетган, буни мен айтмасам, ким айтади?!", - деди президентликка номзод.\nСўнгги йилларда хусусий тиббий хизматлар 3 баробарга ошганини ҳисобга олиб, водий ва қўшни давлатлар аҳолиси учун сифатли хизматлар кўрсатувчи Фарғона тиббиёт кластери фаолияти йўлга қўйилади.\nКелгуси беш йилда Рапқон, Чимён, Қизилтепа қишлоқларидаги маъданли сув захиралари атрофида 20 та янги сиҳатгоҳ барпо этилади, мавжуд тиббий курорт ва санаторийлар инфратузилмаси янгиланади.\n20 октября, 09:33 520 0